Vreme 1464 - Srpsko-ruski poslovi: Braca po atomu\nNOVA ERA U OBLASTI NUKLEARNE ENERGIJE: Aleksej Ligačov, direktor Rosatoma, i ministar Nenad Popović\nDa li nakon posete ruskog predsednika Vladimira Putina, uz druge eksplozivne teme, Srbija počinje da potajno razmišlja i o zabranjenom voću – upotrebi nuklearne energije\nMožda niste primetili, uz toliko drugih velikih tema i mozaika u Hramu, kako je tokom posete predsednika Ruske Federacije, Vladimira Putina, Republika Srbija u četvrtak, 17. januara, potpisala i jedan nuklearni sporazum – dokument koji je nazvan Sporazum dve vlade o saradnji u oblasti upotrebe nuklearne energije u mirnodopske svrhe. Dokument je potpisan sa ruskom državnom kompanijom Rosatom, koja je, uzgred, i najveća korporacija u nuklearnoj industriji na svetu.\nTim povodom, u Beogradu je – ako ne u tišini, onda svakako mimo ogromne medijske pažnje koja je pratila druge događaje vezane za posetu ruske delegacije – jednu noć i dan boravio i jedan od najmoćnijih ljudi na planeti, Aleksej Lihačov, generalni direktor ruskog nuklearnog diva koji obuhvata više od 400 kompanija, laboratorija, vojno-industrijskih postrojenja i, uz to, poseduje jedinu flotu nuklearnih ledolomaca na svetu. Prema podacima same kompanije, Rosatom sprovodi ugovore čija je vrednost prošle godine iznosila više od 300 milijardi dolara – trenutno u Rusiji i 12 drugih zemalja izvodi izgradnju čak 42 nuklearna reaktora, od ukupno 58 koliko ih se sada u svetu gradi.\nNapisano je onoliko analitičkih tekstova sa odgovorima na pitanje šta baš sada predsednik Rusije radi u Srbiji, a tumačenja su bila raznolika koliko i interesi. No, čak i da su primetili kako je svraćao u Beograd, malo koji bi analitičar sada znao zašto čovek poput Lihačova provodi ceo jedan dugi dan u zemlji koja je odavno pogasila sve svoje nuklearne ambicije iz jugoslovenske prošlosti. I gde je gradnja nuklearnih reaktora već punih trideset godina strogo zabranjena zakonom, što podrazumeva da je, verovali ili ne, zabranjeno donositi i investicione odluke ili pripremati investicione programe i tehničku dokumentaciju (član 1, Zakon o zabrani izgradnje nuklearnih elektrana).\nMoguće da sada i sami imate neke hipoteze o misteriji nuklearnog gosta, ali budite oprezni – motivi možda nisu tako mračni kako biste mogli da pomislite. Na primer, Srbiji nije potreban nuklearni ledolomac, to sigurno ne kupujemo.\nMIRNODOPSKE SVRHE: "Počinje nova era u oblasti nuklearne energije u Srbiji", rekao je sam Aleksej Lihačov na izuzetno slabo posećenoj konferenciji za novinare u Vladi Srbije, veče uoči sletanja Putinovog aviona na Surčin. Generalni direktor Rosatoma bio je iste večeri i narednog dana, očekivano, gost Nenada Popovića, ministra u Vladi Srbije zaduženog za inovacije i tehnološki razvoj, koji je potom i potpisao sporazum sa naše strane.\nMinistra, naime, bije glas da je u dobrim vezama sa ruskom privredom, kao i da već mesecima pokušava da privuče visokotehnološke investicije iz Rusije u Srbiju. Nije nepoznato kako je do ove saradnje došlo (o tome piše ne samo u saopštenju ministrovog kabineta, nego i Rosatom na svom portalu). Popović je sa svojim timom u maju prošle godine boravio na tehnološkom sajmu Atomexpo-2018 u Sočiju gde je potpisao međuvladinu izjavu o uzajamnoj saradnji na primeni nuklearne energije u mirnodopske svrhe.\nNarednih meseci ideja je očigledno evoluirala i praćena izvesnim promenama u domaćoj pravnoj regulativi, razvila se ideja o izgradnji novog Centra za nuklearnu energiju, tehnologije i inovacije u Beogradu, o čemu je uporedo sa sporazumom potpisana i zajednička izjava.\nNuklearni sporazum će sutradan pred novinarima u jednoj rečenici pomenuti i Vladimir Putin na zajedničkoj konferenciji sa predsednikom Srbije, ali tokom čitanja duge liste novih poslova između dve zemlje prevodilac se sapleo, pa je prosečnom gledaocu bilo teško da čuje kakav je to ugovor o saradnji u "mirnodopske svrhe".\nAko vas iritira ova neprekidno ponavljana fraza, morate se naoružati strpljenjem koliko i Ruska Federacija – sa Srbijom nije moguće sarađivati (niti sklapati sporazume) o nuklearnim pitanjima po bilo kom drugom osnovu osim u mirnodopske svrhe; u sad već lepoj tradiciji protivljenja nuklearnom oružju, Srbija je potpisala na desetine, čak stotine obavezujućih međunarodnih sporazuma koji se protive bilo kakvoj vojnoj primeni nuklearne energije.\nOvakva opšteprihvaćena platforma, čini se, ima jedinstveno uporište i u po mnogo čemu tradicionalno podeljenom srpskom društvu i još podeljenijoj politici, a ogleda se i u aktuelnom Zakonu o radijacionoj i nuklearnoj sigurnosti i bezbednosti, koji nakon uvodnih članova doslovno počinje zabranom: "Zabranjena je upotreba nuklearne energije i jonizujućeg zračenja u Republici Srbiji koje nije isključivo u mirnodopske svrhe" (član 4, stav 1).\nPomenuti Zakon, inače, predviđa postojanje Direktorata za radijacionu i nuklearnu sigurnost i bezbednost Srbije, čija su 24 zaposlena smeštena na vrhu Beograđanke, no, za razliku od sličnih agencija širom sveta, rade odgovoran, ali sasvim miran, gotovo bezbrižan posao jer – Srbija već godinama nema nikakvih ozbiljnijih nuklearnih poslova, ni otvorenih pitanja.\nSituacija bi se sada, međutim, mogla promeniti. Mada je celokupni sadržaj sporazuma koji je Srbija potpisala ostao nepoznat, dolazak Rosatoma u Srbiju mogao bi promeniti trenutno izuzetno pasivnu ulogu naše zemlje u nuklearnom svetu.\n"Resetujemo oblast nuklearne energije u Srbiji", rekao je Lihačov novinarima u Beogradu, dodajući da "počinje renesansa nuklearnih potencijala koji su nekada postojali".\nVITALNA ZONA: Institut "Vinča"\nTITOVO NASLEĐE: Bivša Jugoslavija je intenzivno učestvovala u istraživanjima i razvoju nuklearnih potencijala koji su tokom 20. veka bili dostigli zavidan nivo – središte nacionalnog nuklearnog programa nalazilo se na novoosnovanom Institutu u Vinči, na obali Dunava. Njegov glavni protagonista bio je fiziko-hemičar Pavle Savić (1909–1994), najznačajniji srpski naučnik iz jugoslovenske epohe koji je pre rata radio u laboratoriji Irene Žolio Kiri u Parizu, da bi tokom rata postao lični prijatelj i saborac Josipa Broza.\nS obzirom na prvobitne bliske veze jugoslovenskih komunista sa Staljinovim SSSR-om, odmah po oslobođenju Beograda Tito šalje Savića u Moskvu da se bolje upozna sa daljim razvojem nuklearne tehnologije i on se uključuje u istraživanja sovjetskog nobelovca Petra Kapice. Međutim, već 1946. godine, tokom zvanične posete SSSR-u, Josip Broz Tito obilazi svog ratnog druga na Tehničkom institutu u Moskvi i poziva ga da se vrati u zemlju.\nPo povratku Savića u Beograd, jugoslovenska vlada u januaru 1948. godine osniva Institut u Vinči jednom uredbom sa Titovim potpisom. U prvim godinama rada Institut, uprkos brojnim političkim i materijalnim iskušenjima, uspeva da uvede tadašnju FNRJ u nuklearnu eru. Kruna njegovog razvoja bilo je postavljanje istraživačkog reaktora RA koji počinje sa radom u decembru 1959. godine sa niskoobogaćenim uranijumskim gorivom, koje je 1980. zamenjeno visokoobogaćenim. Njegovom paljenju, naravno, prisustvuje i Josip Broz.\nReaktor je radio do avgusta 1984. godine, kada je zaustavljen zbog rekonstrukcije i zamene goriva. Međutim, nikad potom nije pokrenut zbog, kako "vinčanci" kažu, "brojnih tehničkih, administrativnih i političkih razloga". Nakon raznolikih sumnji tokom devedesetih, tadašnjeg lakomislenog odbijanja saradnje sa Međunarodnom atomskom agencijom (IAEA) tokom sankcija, kao i članaka iz 1999. godine u "Njujork tajmsu" o potencijalu SRJ za izgradnju nuklearnog oružja, naša nuklearna odiseja se završava posle Petog oktobra.\nU julu 2002. godine srpska vlada, pod rukovodstvom Zorana Đinđića, donosi konačnu odluku o trajnom prestanku rada reaktora u Vinči i pristupanju dekomisiji, kako se stručno naziva rasklapanje ovakve nuklearne mašine. Uz finansijsku pomoć SAD organizuje se transport neistrošenog uranijuma u zemlju porekla, Rusiju. Zaposleni u Vinči će potom još osam godina uklanjati radioaktivni otpad, koji se u decembru 2010. godine železničkim transportom odnosi u Rusiju.\nČERNOBILJSKI OBLAK: Kako je sada saopšteno, povodom pokretanja saradnje sa Rosatomom, "sporazumi sadrže inovacionu i digitalnu komponentu, kao i nuklearnu energetiku", a planira se upotreba nuklearne energije u medicini, ali i doprinosi "efikasnosti ekonomije, razvoju poljoprivrede, obrazovanja, kao i podizanju kvaliteta života i životnog standarda".\nNajavljeni Centar za nuklearnu energiju, tehnologiju i inovacije gradiće se krajem ove ili početkom naredne godine, a sasvim je jasna motivacija obeju strana da u njega ulažu. Uz razne druge nedaće, Institut u Vinči se odavno mahom bavi drugim, ništa manje značajnim, multidisciplinarnim istraživanjima. Mada Srbija danas ima izuzetno razvijene druge oblasti fizike, ako se želi razvoj nuklearnih potencijala bilo koje vrste, nužno je obnoviti stručne kadrove kojih Srbija, nakon trideset godina nuklearne apstinencije, praktično više nema.\nZanimljivo je da se Srbija spremila za ovaj sporazum sa Rosatomom – gorepomenuti krovni zakon o nuklearnoj bezbednosti promenjen je na sednici Narodne skupštine pre samo mesec dana – 8. decembra 2018, godine. Dug čitavih 250 članova, Zakon je promenio ime Agencije u Direktorat i uneo izmene u razne procedure. Takođe, nedavno je za predsednicu Upravnog odbora Direktorata imenovao ni manje ni više nego predsednicu parlamenta.\nAko mislite da se ljubav prema nuklearnoj energiji sada u Srbiji obnavlja pomalo prebrzo, možda zapravo brinete da vlasti svim ovim pripremaju teren za izgradnju nuklearne elektrane. Ma kako bila neutaživa želja Rosatoma da počne gradnju još jednog reaktora, takva briga je ipak u domenu teorije zavere. Još od 1989. godine, u našoj zemlji je na snazi pomenuti Zakon o zabrani izgradnje nuklearnih elektrana, poznat i kao Moratorijum. Mada ovaj zakon ima samo četiri člana, nije ga nimalo jednostavno promeniti – zamislite političku opciju, bila na vlasti ili ne, koja bi pokušala da brani ukidanje Moratorijuma i bila spremna da zbog nuklearke snosi političku štetu pred gnevom stanovništva.\nMoratorijum je donet u mračno doba, u godinama nakon nesreće u nuklearnoj elektrani Černobilj, dok se nad istokom Evrope nadvijao zastrašujući radioaktivni oblak, a milioni stanovnika Ukrajine i Belorusije bili su prinudno raseljeni. Ovim moratorijumom je svojevremeno zaustavljen izuzetno ambiciozan jugoslovenski program izgradnje nuklearki. Prva nuklearna elektrana u SFRJ u Krškom, u Sloveniji, sa snagom na pragu 696 MW, ostvarila je samoodržavajuću lančanu reakciju u septembru 1981. godine, a prve kilovat-sate dala je na mrežu mesec dana kasnije.\nMalo je poznato da su postojali planovi za izgradnju čitave serije nuklearnih elektrana u SFRJ nakon Krškog. Prema tom planu, polovinom osamdesetih planirala se izgradnja kapaciteta od 2000 MW, a zatim još četiri elektrane sa 4000 MW. Da je taj plan realizovan, i Srbija bi imala svoje nuklearne kapacitete. Bio je raspisan međunarodni konkurs, ali se upravo tada, u aprilu 1986. godine, dogodio – Černobilj.\nLANČANA REAKCIJA: Dok nema incidenata, nuklearna energija omogućuje brojne blagodeti, pre svega zbog zapanjujuće količine energije koja se oslobađa u reaktoru. Tako se, na primer, u PWR reaktoru sa vodom pod pritiskom, kakav je u NE Krško u Sloveniji, kao gorivo koristi uranijumov dioksid u prahu, sabijen u tablete od 8x9 milimetara. Samo jedna ovakva minijaturna tableta uranijumskog goriva oslobađa energije koliko i jedna tona uglja, 2,5 tone ogrevnog drveta, tri bureta od 200 litara nafte ili 500 kubnih metara zemnog gasa.\nZagovornici nuklearne energije su tokom prethodnih decenija kritikovali ne samo Moratorijum, nego i u Srbiji široko rasprostranjeni stav da sa nuklearkama ne treba rizikovati, zbog čega nijedna inicijativa te vrste nikada nije zaživela. Pobornici nuklearki neprekidno ističu sve ono što sadrže izjave povodom sporazuma sa Rosatomom – kako je nuklearna energija jeftina, ojačava ekonomiju i povrh svega, čista jer za razliku od termoelektrana (na kojima je bazirana energetika u Srbiji) ne dovodi do emisije CO2. Zato se početkom 21. veka značajan broj zemalja vratio nuklearnoj energiji, što je nazivano nuklearnom renesansom. Slične ideje su se i u Srbiji javljale 2007. i 2010. godine.\nMeđutim, sve se promenilo 11. marta 2011. u ranu zoru, kada je čudovišni cunami pogodio japansku nuklearnu elektranu Fukušima 1. Serija nesrećnih događaja, uprkos svim merama bezbednosti, pa čak i požrtvovanju japanskih operatera koji su sebe svesno žrtvovali i izložili ubitačnoj radijaciji, dovela je da zastrašujućeg incidenta. Nakon ove nesreće širom sveta zatvoreno je na stotine reaktora.\nBezbednosni aspekti obično znače da se o ovom poduhvatu odlučuje na referendumu, a sudbina nuklearki lako postaje prvorazredno političko pitanje – NE Belene u Bugarskoj srušila je seriju tamošnjih vlada i onda pre osam godina napuštena kao projekat, prethodno je obećanje o gašenju starih bugarskih VVER reaktora u Kozloduju ubrzalo ulazak ove zemlje u EU, dok se često kaže i da je Černobilj razorio Sovjetski Savez iznutra.


"Rajaner" od novembra leti za Srbiju - Ekonomske Vesti\n20. apr. 2016 Andrija Matić 0 Comments Aerodrom Konstantin Veliki, avio saobraćaj, Berlin, lou-kost, Niš, Rajaner, Zorana Mihajlović\nPotpredsednik Vlade Republike Srbije i ministar građevinarstva, saobraćaja i infrastrukture Zorana Mihajlović najavila je danas da će najveća svetska lou-kost avio-kompanija „Rajaner“ početi u novembru da leti i za Srbiju.\nMihajlović je, gostujući na Televiziji „Pink“, saopštila da će danas u Nišu biti potpisan ugovor između Aerodroma „Konstantin Veliki“ i „Rajanera“ koji će, za početak, dva ili tri puta nedeljno imati letove iz Berlina za Niš.\nPrema njenoj oceni, ovo je izuzetna vest za sve građane koji će sada imati mogućnost da povoljno lete do nemačke prestonice, ali i za Niš i za jug Srbije, koji će imati koristi od putnika koje će im dovoziti pomenuta kompanija.\nSrbija je, kako je podsetila, jedina država u regionu koja ima direktan let do SAD, što je izuzetno značajno za našu zemlju jer će se na Aerodrom „Nikola Tesla“ privući i putnici iz regiona.\nOna je precizirala da ova vazdušna luka, koja ulaže 20 miliona evra u proširenje kapaciteta, već ima pet miliona putnika, što je najveći trend rasta u regionu.\nIstovremeno, Mihajlović je ukazala na to da je u poslednjih nedelju dana gradovima Srbije obezbeđeno približno 20 miliona evra za različite projekte.\nPrema njenim rečima, Kruševac je od Nemačke razvojne banke (KfW) dobio 15 miliona evra za izgradnju fabrike za prečišćavanje otpadnih voda.\nTakođe, kako je dodala, taj grad i Vranje će dobiti bespovratno milion evra pomoći za uređivanje oblasti komunalnog otpada i deponije, dok je resorno ministarstvo obezbedilo i 3,2 miliona evra za prvu fazu izgradnje fabrike vode u Užicu.\nOna je, kada je reč o završetku Koridora 10, istakla da je građevinska sezona u toku, radovi teku po planu i do kraja godine se može očekivati završetak deonice Srpska kuća–Levosoje, koju grade domaći putari.\nMihajlović je izrazila očekivanje da će sledeće godine biti završena deonica kroz Grdeličku klisuru, čime će ovaj pravac biti kompletiran, i poručila da rokovi moraju da se poštuju.\n← Za početnike u poslovanju 600 miliona dinara\nRusija pobedila Hodorkovskog na sudu, ništa od 50 milijardi dolara →\nDo kraja godine konačan dogovor o letovima za SAD\n30. mar. 2015 Luka Matić Komentari su isključeni na Do kraja godine konačan dogovor o letovima za SAD


ON JE HEROJ NACIJE: Ono što je Jokić uradio NBA liga je čekala 50 godina! | Happy BSC portal\nNikola Jokić nastavlja da ispisuje stranice istorije NBA lige\nSrbin je u pobedi Denvera nad Niksima (114:89) uspeo da stigne dostignuće legendarnog Oskara Robertsona čije brojke niko nije uspeo da ponovi od sezone 1961/1962.\nJokić je postao tek drugi igrač u NBA istoriji koji je u prvih deset utakmica sezone uspeo da zabeleži više od 200 poena, sto skokova i sto asistencija.\nSa još 22 poena, 10 skokova i pet asistencija koje je zabeležio protiv Niksa, Jokić je sada na ukupnom učinku od 244 poena, 112 skokova i 104 asistencije i s pravom može da kaže da je jedini uz Oskara Robertsona kome je to pošlo za rukom.\nSVETSKA ZDRAVSTVENA ORGANIZACIJA IZNELA ZABRINJAVAJUĆE PODATKE: U svetu više od 790.000 novozaraženih\nPRIPADNICI TAKOZVANIH KOSOVSKIH BEZBEDNOSNIH SNAGA POSTAJU NATO PEŠADIJA\nCRNI BILANS: Mladi u Srbiji gube noge, umiru IZLEČENI ljudi, lekari gledaju scene iz filmova\nKako je Denver rano rešio pitanje pobednika, Jokić je četvrtu deonicu sedeo na klupi.\nOd srpskih igrača samo je još Aleksej Pokuševski izlazio na parket i uspeo je da se upiše protiv Bruklina (3 poena), pa su njegovi Tanderi čak i slavili 129:116.


Zelenović: Optužuju nas da smo izdajnici, a Vučić je kobajagi heroj! - Infobrif\nObjavljeno 8.08.2019. u 17:53\nGradonačelnik Šapca Nebojša Zelenović izjavio je da je ponosan što stoji na čelu gradske vlasti koja pomaže Srbima na Kosovu i koja širi duh saradnje i razumevanja među ljudima.\n„Hoćemo da menjamo na bolje živote porodica Srba koji žive u selima u blizini Peći, u Metohiji. Obučićemo i njihove komšije Albance da uzgajaju jagodu na moderan način. Za Albance će novčanu pomoć za nabavku sadnica obezbediti grad Peć. I Srbima i Albancima značajan deo novčane pomoći za opremu i tehniku kroz ovaj projekat obezbeđuje organizacija ‘Diakonie’ iz Austrije“, rekao je u pisanoj izjavi Zelenović, a saopšteno iz njegovog kabineta.\nKako je naveo, „tvrdnja da pomažući Srbima na Kosovu radimo protiv svoje države i izdajemo zemlju je bezočna laž“.\n„U Peći je sa gradonačelnikom ovog grada u koaliciji Srpska lista, što će reći Srpska napredna stranka (SNS). Izbori, na kojima je sadašnji gradonačelnik Peći pobedio, održani su tako što je na njima učestvovala Srpska lista (SL), dakle SNS. Aleksandar Vučić je svom snagom gurao Srbe na te izbore.\nI sada nas, većinu u šabačkom parlamentu, SNS, šabačka opozicija, optužuje da smo izdajnici. A Vučić je kobajagi heroj!“, naglasio je Zelenović.\n„I još više od toga“, rekao je Zelenović, „SL, što će reći SNS, učestvovala je na parlamentarnim izborima na Kosovu“.\n„Pa je SL, što će reći SNS, ušla u vladu, čiji je premijer Ramuš Haradinaj, a koalicioni partneri Hašim Tači i Kadri Veselji. E, dakle, sada smo mi izdajnici zato što omogućujemo Srbima na Kosovu da žive bolje, a Vučić je heroj zato što sedi u vladi koju vodi Haradinaj“, istakao je Zelenović.\nOn je rekao da su „laži i obmane tehnologija vlasti SNS-a i da je želja da unište svakoga ko drugačije misli opsesija ove stranke i njenog vođe“, navodeći da će „naprednjaci i dalje raditi ono što najbolje znaju, praviće cirkus od Srbije“.\nGovoreći o načinu pomoći Srbima u Goraždevcu, on je istakao da su jagode promenile živote hiljadama porodica na bolje i naveo da je početkom ovog veka u Šapcu bilo dvadesetak hektara zasađenih jagodom, dok je danas 1.200 hektara.\n„U proteklih deset godina promet od jagoda koji su ostvarili građani Šapca bio je više od 120 miliona evra. Zarada je bila oko 60 miliona evra. Sve se to dogodilo jer je grad uložio oko milion evra, da zajedno sa poljoprivrednicima iskopa preko 600 dubinskih bunara“, podsetio je Zelenović.\nAleksandar VučićJagodeKosovoNebojša ZelenovićŠabacSNS\nVučić: Učestvovaću u kampanji; opozicija će da psuje


FORUM » ZANIMLJIVI TEKSTOVI- DISKUSIJE- discussions, interesting articles » interesantni- zanimljivi tekstovi » Spermatozoidi popravlju raspoloženje\nSpermatozoidi popravlju raspoloženje\nadmin Date: PETAK, 2013-03-15, 2:55 PM | Message # 1\nDa seks popravlja raspoloženje sigurno svi znate, a da li vam je poznato da su i muški spermatozoidi nosioci "hormona sreće"?\nNaučnici Državnog univerziteta Njujork dokazali su da se u spermi nalaze hormoni "dobrog raspoloženja" koji u organizam žene dospevaju kroz vaginu, što uslovljava da se žena oseća dobro i zadovoljno, ali su i upozorili da njihovi rezultati ne smeju biti razlog za nebezbedni seks.\n"Želim da naglasim da mi ne preporučujemo da partneri ne koriste kondom. Sasvim jasno stavljamo do znanja da će neželjena trudnoća ili bolesti koje se prenose seksualnim kontaktom, uništiti svako zadovoljstvo koje pružaju hormoni iz sperme", naglasio je dr Gordon Galup koji je predvodio tim naučnika i čije je nalaze objavio u naučnom časopisu "Nju sajentist" (New Scientist).\nStudentkinje čiji partneri nikada nisu koristili kondom dobile su ocenu osam dok su dame koje su povremeno imale seksualne odnose bez kondoma "zaradile" 11,3 poena. Međutim, studentkinje koje potpuno apstiniraju ocenjene su sa 13,5 na skali bodova.\nDepresija i loše raspoloženje kod studentkinja čiji partneri povremeno ili nikada ne koriste kondom bila je sve izrazitija što su duže apstinirale.\nNaučnici su tragali i za drugim faktorima koji mogu uticati na loše raspoloženje kao što su korišćenje antibebi pilula, učestalost seksualnih odnosa i lični mentalni i fizički sklop, ali su ustanovili da ni jedan od njih ne utiče na nalaze.


U Valjevu neće biti dočeka Nove godine na otvorenom, ali će biti "praznovanja" | Kolubarske\nDoček Nove 2020. (foto: DjordjeDjokovic)\nU Valjevu neće biti dočeka Nove godine na otvorenom, ali će biti "praznovanja"\nU Valjevu neće biti javne novogodišnje proslave zbog epidemiološke situacije, ali i zbog štednje, nezvanično saznaju Kolubarske.rs. Na naše pitanje da li će ove godine biti organizovan doček Nove godine na Gradskom trgu i da li će, poput prethodnih godina u vreme zimskog raspusta, biti postavljeno klizalište na platou Centra za kulturu o trošku Grada, gradonačelnik Lazar Gojkovići je kratko odgovorio: "Bićete za sve blagovremeno obavešteni".\nMeđutim, gradonačelnik nas nije "blagovremeno obavestio", a sagovornik Kolubarskih.rs iz Gradske uprave kaže da je još pre mesec dana odlučeno da Grad ni ove godine neće organizovati doček Nove godine na trgu, ali, naglašava, biće organizovan doček za Srpsku novu godinu. Na pitanje Kolubarskih.rs ako 31. decembra neće biti javne novogodišnje proslave zbog epidemiološke situacije i zabrane okupljanja više od 500 ljudi, kako će biti moguće organizovati doček 13. januara, naš sagovornik kratko odgovara "tako je odlučeno".\n"Valjevsko zimsko praznoVAnje"\n"Valjevsko zimsko praznoVAnje", naziv je novogodišnjeg programa grada Valjeva, koji je počeo 24. decembra i trajaće do 27. januara. U okviru zimskog praznoVAnja najviše programa biće za najmlađe – filmovi, pozorišne predstave, koncerati, žurka za mlade, radionice slikanja..., a 30. decembra na platou Centra za kulturu u 19 časova biće "dečji vatromet". Jedini program koji će biti organizovan poslednjeg dana 2021. godine biće projekcija fima "Moje slatko čudovište" od 12 časova u Bioskupu 85.\nU okviru novogodišnjeg programa grada Valjeva je i novogodišnji turnir u malom fudbalu koji će biti igran od 1. do 10. januara u hali sportova. "Valjevsko zimsko praznoVAnje" završava se 27. januara Svetosavskom atletskom trkom.\nŠto se tiče postavljanja klizališta na platou Centra za kulturu, prema rečima našeg sagovornika, ove godine će izostati pre svega iz finansijskih razloga, s obzirom na to da bi iz budžeta za klizalište trebalo izdvojiti skoro milion i po dinara.\nKlizališta nije bilo ni ove godine u vreme zimskog raspusta, dok je prethodnih pet godina bilo postavljeno na platou Centra za kulturu početkom januara. Prošle godine je Grad platio 1,2 miliona dinara beogradskoj firmi za postavljenje klizališta, pritom je Grad "pokrio" i troškove za vodu i struju. Građani Valjeva mogli su da koriste osam besplatnih termina, po četiri u januaru i februaru, i to od 9 do 10 časova pre podne. Sve ostale termine beogradska firma je naplaćivala, uz korišćenje klizaljki, za 90 minuta klizanja 150 dinara.\nPodsećamo, ranije u vreme vladavine demokrata, Grad nije plaćao klizalište, nego su firme Gradu plaćale zakup lokacije na kojoj su postavljale klizalište, i taj zakup se kretao od 100.000 do 200.000 dinara. Valjevci su tada mogli da klizaju na Studentovom igralištu, u Kolubari 2 i na platou Centra za kulturu.\nSkupština usvojila Odluku Pre 6 sati 25 minuta


Budimo realni, Srbija neće ući u EU 2025. godine - Centar za evropske politike Budimo realni, Srbija neće ući u EU 2025. godine - Centar za evropske politike\nBudimo realni, Srbija neće ući u EU 2025. godine\nIstina boli i zbog toga mnogi izbegavaju da joj pogledaju direktno u oči. Ovo se ne odnosi samo na državne zvaničnike, već i na organizacije civilnog društva, koje često žele da u svojim ocenama, uprkos nezavidnom stanju na terenu, ostave određeni prostor za optimizam kada je u pitanju datum pristupanja Srbije Evropskoj uniji. Treba biti hrabar i jasno i glasno reći: način na koji trenutni „establišment“ upravlja ovom državom neće omogućiti pristupanje Uniji 2025. godine.\nUkoliko se pogleda poslednji izveštaj Evropske komisije, ovo postaje i više nego jasno. Srbija već nekoliko godina za redom ne ostvaruje nikakav progres kada je u pitanju sloboda izražavanja, a stagnacija se primećuje i kada je u pitanju nivo progresa u poglavlju 23, koje podrazumeva sveobuhvatne reforme iz ključnih oblasti poput pravosuđa, vladavine prava, kao i osnovnih i manjinskih prava. Zapravo, postoje i brojne analize koje ukazuju na činjenicu da je u Srbiji prisutno značajno demokratsko nazadovanje, koje se jasno zapaža tokom prethodnih godina.\nDa bi Junkerova predložena perspektiva 2025. postala realnost, Srbija bi trebalo da zatvori sva poglavlja do 2023. godine. Do tada je preostalo manje od četiri godine i zato neće biti dovoljno vremena da se napravi značajan pomak i da se pristupni proces ubrza. Ovo postaje i više nego jasno ukoliko se napravi osvrt na činjenicu da je Srbiji trebalo pet godina da otvori šesnaest poglavlja, a zatvori samo dva. Bilo kakvo ublažavanje ove činjenice vodi ka obmanjivanju javnosti.\nZapravo, samo ukoliko se otvoreno suočimo sa činjenicom da je 2025. odavno ispala iz igre, tada ćemo moći da jasno usmerimo kritiku ka „establišmentu“ koji je dozvolio da se EU perspektiva ispusti iz vidika. Evropska komisija nam je pružila ruku, a Srbija je, svojim slabim „track record-om“ dala dobar izgovor državama članicama da zanemare Junkerovu predloženu perspektivu. S obzirom da su pojedine države članice ionako već prekomerno skeptične prema proširenju, delovanje Srbije ide na ruku njihovom narativu koji kaže da Unija nije spremna za dalje proširenje.\nŠta raditi dalje? Iako istina boli, ona nam može pomoći da se preispitamo. Naime, oštrica kritike koja dolazi od strane organizacija civilnog društva mora biti oštrija nego ikad; u suprotnom, kada 2023. i 2025. uslede, tada će građanima Evropska unija biti kriva, jer je najlakši način za „establišment“ da svali svoju krivicu na „daleki“ Brisel. Ovo se moglo videti i tokom čitanja poslednjeg izveštaja Komisije, kada je premijerka Srbije neadekvatno reagovala na objektivnu ocenu stanja od strane Komisije, optuživši ih za politizovanje pristupnog procesa Srbije.\nKako bi se ovakav scenario izbegao u budućnosti i kako bi građani mogli da sagledaju realno stanje stvari, civilno društvo će morati da zauzme jasniji stav nego do sada. S obzirom da živimo u vremenu kada fenomen „lažnih vesti“ često ima prevagu nad istinom, a čija moć je često opojna i usmerena protiv objektivnog informisanja građana, istina se mora vratiti na pijedestal.\nIzvor slike: https://gdb.rferl.org/1E6F12CB-2C5B-496F-8CFD-B7F107D89BD0_w1023_r1_s.jpg


Foto: Greg Vaughn / VWPICS / Profimedia\nŽena (53) je testirana pozitivna na korona virus, što je prva osoba koja je dobila kovid-19 na Fidžiju od aprila prošle godine.\nSvim građanima Fidžija, ukupno njih 900.000, je danas naređeno da ostanu kod kuće, a javna okupljanja su zabranjena i ljudi mogu van domova samo iz medicinskih razloga. Ostrvska nacija je zabeležila manje od 100 slučajeva kovida od početka pandemije, a preminula su dva pacijenta.\n"Kako bismo sprečili dalju zarazu i pratili kontakte inficirane osobe, proglašavamo lokdaun u oblastima Nadi i Lautoka, počevši od 4.00 ovog jutra", saopštilo je državno ministarstvo zdravlja. "Svi građani moraju da ostanu kod kuće. Javna okupljanja nisu moguća, a neće raditi nijedna služba, osim zdravstvenih".\nNA FIDŽIJU VANREDNO STANJE Celoupnom stanovništvu naređeno da se skloni zbog RAZORNOG CIKLONA, uveden i policijski čas (VIDEO)\nSNAŽAN CIKLON NA FIDŽIJU Uništeno više desetina kuća, nestalo struje, poginule dve osobe od kojih je jedna BEBA


Ekolozi tvrde da termoelektrana stanari može da oteža put BiH ka EU | Bh-index\nEkolozi tvrde da termoelektrana stanari može da oteža put BiH ka EU\nMeđunarodni pravni eksperti upozoravaju da bi planirane nove termoelektrane na lignit mogle prouzrokovati veoma skupo kršenje EU zakonodavstva – tvrde iz banjalučkog Centra za životnu sredinu.\nNajmanje pet novih termoelektrana (TE) na lignit na Balkanu, uključujući TE Stanari, rizikuju kršenje zakonodavstva Evropske unije o zagađenju, preciznije EU Direktive o industrijskoj emisiji (IED), čak i prije nego što počnu proizvoditi električnu energiju, upozorava se u objavljenom izvještaju pravne organizacije Frank Bold.\nZbog novih obaveza u Ugovoru o Energetskoj zajednici, usvojenih u oktobru 2013. godine, nove termoelektrane u zemljama Energetske zajednice, uključujući Bosnu i Hercegovinu, morat će od 2018. godine da poštuju najnovije zakonodavstvo Energetske zajednice o kontroli zagađenja – Poglavlje III Direktive o industrijskoj emisiji.\n-Ovo u praksi znači da postoji visok rizik od nepredviđenih dodatnih troškova za investitore u ova postrojenja, kao i za potrošače električne energije, jer postoji šansa da će izvođači radova morati u zadnjem trenutku da prave tehnološke izmjene da bi osigurali usklađenost s IED. Ono što Vlade u regiji moraju da shvate je da ne postoji način da se zaobiđu zahtjevi IED za nove termoelektrane nakon 2018. godine i da bi ih nedostatak dugoročnog planiranja mogao skupo koštati kasnije – rekla je Kristina Šabova iz organizacije Frank Bold.\n-Međutim, u Bosni i Hercegovini se nalazi najveći broj novih postrojenja koja nisu u skladu s Direktivom o industrijskoj emisiji. Prekršaji su najgori u termoelektrani na lignit u Stanarima, a koja je trenutno u izgradnji – navode iz ovog centra.\nU ekološkoj dozvoli za ovu termoelektranu, kako dodaju, dozvoljeni nivoi emisija SO2, NOX i prašine su 2-3 puta viši čak i od trenutno obavezujućeg zakonodavstva Energetske zajednice (IED donosi strožije standarde).\nOvo je dovelo do službene žalbe predane sekretarijatu Energetske sajednice od strane Centra za životnu sredinu iz Banje Luke, u januaru ove godine. Žalba je trenutno u procesu razmatranja.\nPippa Gallop iz organizacije CEE Bankwatch Network dodaje da bi “vlade na Balkanu trebale uzeti u obzir i to da IED nije kraj priče: države koje žele da se pridruže EU mogu očekivati dodatne promjene EU zakonodavstva o životnoj sredini i klimi koje će skoro sigurno uticati na investicije u ugalj.\nTakođer, u cijeloj regiji, vlade i investitori trebaju da shvate da izgradnja novih termoelektrana na ugalj više nije dobra investicijska opcija, uzimajući u obzir rizike za klimu, zdravstvene troškove i visoku stopu neuspjeha ovakvih projekata.\n-Osim TE Stanari, upitna je usklađenost i planiranog trećeg bloka TE Ugljevik. Iako se u studiji uticaja na životnu sredinu i ekološkoj dozvoli navodi da će termoelektrana biti u skladu sa propisanim normama iz IED, nigdje nije pružena informacija o tome da li će predložena tehnologija za kontrolu zagađenja biti dovoljna da postigne ovu usklađenost. Ovo je zabrinjavajuće jer nastavak realizacije projekata koji krše IED će imati velik i dugoročan uticaj na zdravlje ljudi i kvalitet životne sredine, kao i finansijske posljedice po budžete oba entiteta u BiH – zaključuje u saopćenju Igor Kalaba iz Centra za životnu sredinu.


General: Rusija najveća pretnja bezbednosti SAD - 09.07.2015, Sputnik Srbija\nRusija predstavlja najveću pretnju nacionalnoj bezbednosti SAD i njeno ponašanje je „ništa manje nego alarmantno“, izjavio je danas komandant američke mornaričke... 09.07.2015, Sputnik Srbija\n20:08 09.07.2015 (Osveženo: 13:26 24.11.2016)\nDanford je kandidat američkog predsednika Baraka Obame za komandanta združenog komiteta načelnika štabova oružanih snaga SAD, koji treba da bude potvrđen u Senatu.\n„Ukoliko želite da razgovarate o državi koja može da predstavlja egzistencijalnu pretnju SAD, moram da ukažem na Rusiju. A ako pogledate njeno ponašanje, ono je ništa manje nego alarmantno“, kazao je američki general, podsećajući da Rusija ima nuklearno oružje, prenosi britanska agencija.\nAgencije navode Danfordovu izjavu da SAD i NATO treba da razrade sistem odvraćanja „ruske hiperpretnje“ u 21. veku.\n„Potreban nam je novi model ponašanja, kako bismo odgovorili na postupanje Rusije“, kazao je on, dodajući da pretnja uključuje „političke instrumente, upotrebu specijalnih vrsta naoružanja i taktika, kao i podršku separatistima“.\nDanford je odgovarao na pitanje senatora Rodžera Vikera, koji je postupanje Rusije u Gruziji i Ukrajini nazvao agresijom i izrazio zabrinutost što „ruski zvaničnici razmatraju legalnost dobijanja nezavisnosti Litvanije, Letonije i Estonije“, gde je mnogo ruskojezičnog stanovništva.\nAmerički general založiose za slanje protivtenkovskog oružja Kijevu.\nNedavno je sličnu izjavu Rojtersu dala čelnica američkog vojnog vazduhoplovstva Debre Li Džejms izjavivši da je „Rusija najveća pretnja“ i da SAD reaguju na „zabrinjavajuće poteze“ Rusije povećanjem sopstvenog vojnog prisustva u Evropi i nastavlja razmeštanje aviona „F-16“.\nŠef ruske diplomatije Sergej Lavrov ranije danas je komentarišući izjavu Džejmsove rekao da je Moskva „već navikla“ da predstavnici vojske SAD redovno daju izjave koje obično daju političari.\n„Naravno, zabrinuti smo zato što se pravi veštačka neprijateljska atmosfera. Ona nema apsolutno ničeg zajedničkog sa realnošću, nema ništa zajedničko sa planovima i postupanjem Rusije“, kazao ruski ministar.\n„Imamo kanal za dijalog sa Vašingtonom. Mogu da vas uverim da tokom normalnih i mirnih kontakata takve histerične izjave se ne pojavljuju. Mole nas da polazimo od toga da sve to treba pripisati potrebi da se nekako umiri javno mnjenje, da se pokaže javnom mnjenju da Vašington ne spava i da nikakvi rizici neće naneti štetu bezbednosti SAD“, kazao je Lavrov.


Papa: Dijalog, a ne vojna intervencija, okončaće građanski rat u Siriji. : Nadlanu.com\nPapa: Dijalog, a ne vojna intervencija, okončaće građanski rat u Siriji.\nObjavljeno 1. sep 2013. / 19:20:14\nUmesto da razmatra tradicionalne teme koje se tiču religije, na nedeljnom obraćanju narodu na trgu Svetog Petra papa Franja je izabrao da ceo govor, ispunjen žaljenjem i strepnjom, posveti Siriji.\n"Moje srce je ranjeno zbog onoga što se dešava u Siriji i ispunjeno strepnjom zbog dramatičnog razvoja situacije koji se nazire na horizontu", rekao je papa Franja i ponovio da poziva sve strane uključene u gradjanski rat da polože oružje, "saslušaju glas svoje savesti i hrabro stupe na put pregovora".\nPred desetinama hiljada ljudi okupljenih na trgu Sv. Petra, koje su aplauzom pozdravile njegov govor, poglavar Rimokatoličke crkve oštrim rečima izrazio je svoj užas zbog upotrebe hemijskog oružja.\n"S krajnjom nepokolebljivošću, osudjujem upotrebu hemijskog oružja. Kažem vam da strašne slike poslednjih dana probadaju moj um i moje srce", kazao je papa Franja povodom fotografija i TV snimaka žrtava hemijskog oružja u Siriji.\n"Iznad onoga što mi činimo su Božji sud i sud istorije, od kojih niko ne može da utekne", naglasio je papa i vidno povisivši ton dodao: "Rat donosi rat! Nasilje izaziva nasilje"!\nObraćanje pape Franje podsetilo je javnost na sličan emotivni govor pokojnog poglavara Rimokatoličke crkve Jovana Pavla Drugog, koji je pre deset godina na sličan način pokušao da odgovori administraciju tadašnjeg predsednika SAD Džordža Buša da napadne Irak.\nZbog teške situacije vezane za Siriju, papa Franja odlučio je da pozove vernike svih zemalja da mu se sledeće subote uveče pridruže u molitvi za mir u toj zemlji, u ostalom delu Bliskog istoka i u celom svetu, gde god da postoje sukobi,\nPoglavar Rimokatoličke crkve je objavio "kraj rata" i uputio ovaj poziv pred desetinama hiljada ljudi koji su se okupili danas na trgu u Vatikanu, preneo je AP.\nOn je kazao da "svet mora da vidi postupke mira i čuje reči mira", ističući da samo dijalog, a ne vojna intervencija, mogu da okončaju gradjanski rat u Siriji.


Pravo da nestanemo s interneta - Nova ekonomija\nBroj 52, jul - avgust 2018.\nPravo da nestanemo s interneta\nOpšta uredba o zaštiti podataka – GDPR\nSve je počelo kada je Mario Costeja González, prosečan građanin Španije, početkom devedesetih godina zapao u finansijske probleme. I kako nesreća obično ne dolazi sama, Ministarstvo rada Kraljevine Španije je u dnevnim novinama La Vanguardia objavilo i spisak svih insolventnih građana svoje zemlje, među kojima je bio i González.\nU to vreme globalna internet mreža bila je tek u povoju i korišćena je samo od malog broja entuzijasta i usko specijalizovanih eksperata, pa je spisak objavljen samo u štampanom izdanju novina. Međutim, deceniju kasnije, isti dokument je bio objavljen i u online izdanju pomenutog medija.\nSamim tim, pretragom njegovog imena i prezimena Google je posetioce vodio upravo ka stranici La Vanguardia-e, što mu je znatno otežavalo svaki pokušaj da započne bilo kakav novi profesionalni angažman ili posao.\nStoga je Mario Costeja González, pozivajući se na pravo na privatnost, proklamovano direktivom EU 95/46, protiv najvećeg svetskog pretraživača pokrenuo sudski postupak. Ostalo je istorija…\nNaime, Evropski sud pravde je 2004. godine kroz rešavanje prethodnog pitanja u pomenutom procesu, zauzeo stav da je internet pretraživač odgovoran za podatke koje je na internet postavilo treće lice i da mora uzeti u razmatranje opravdanost zahteva za njihovo uklanjanje iz rezultata pretrage, čime je prvi put doneo presudu takve sadržine, pozivajući se na novoproglašeno ljudsko pravo – right to be forgotten ili pravo da budemo zaboravljeni.\nU početku primene, to pravo je podrazumevalo samo uklanjanje određenih URL adresa iz rezultata pretrage, dok je sadržaj sa predmetnih stranica i dalje ostajao na internetu.\nDvanaest godina nakon pomenute presude, 2016. godine, Evropski parlament je ovo pravo uvrstio u novu, Opštu uredbu o zaštiti podataka – GDPR, sa znatno širim dejstvom nego što je to prethodno bio slučaj.\nTako, počevši od 25. maja 2018. godine (kada je Uredba stupila na snagu), licima čiji se podaci obrađuju stoji na raspolaganju pravo da im rukovalac koji prikuplja ili obrađuje podatke, omogući njihovo brisanje bez odlaganja, a takođe da obriše podatke i kod svih obrađivača ili trećih lica. Naravno ukoliko ti podaci više nisu neophodni za svrhe u koje su prikupljeni, ukoliko je povučena saglasnost za obradu, podaci su nezakonito prikupljeni itd.\nDa bi sprečio zloupotrebe, donosilac uredbe je napravio izuzetke kada ovo pravo ne važi, ukoliko je obrada i dalje neophodna radi ostvarivanja prava na slobodu izražavanja i informisanja, radi poštovanja zakonske obaveze, zbog javnog zdravlja, za potrebe naučnog razvoja, statistike ili ostvarivanja prava pred sudom.\nIako je danas right to be forgotten pravo, kao potkategorija šireg right to be left alone odnosno - prava na privatnost, već standardizovano pravo koje je u nekom obliku uvršteno u skoro svako zakonodavstvo, ono je neodvojivo od imena Mario Costeja González. Imena čoveka doskoro nepoznatog čak i užoj javnosti, čije ime su pretraživali pojedinci koji su imali konkretan interes, a u pretrazi je izlazio samo jedan rezultat. Danas, nakon što je González pobedio u pravnoj borbi za zaštitu svoje privatnosti sa najvećom svetskom internet kompanijom, ukoliko guglate njegovo ime izaći će desetine hiljada rezultata, a ogroman deo javnosti zna i za njegove finansijske teškoće i dugove koji su ga obeležili u prošlosti.\nSamo na dan donošenja presude Evropskog suda napisano je osam stotina članaka u najvećim svetskim medijima na ovu temu, a González je odneo pirovu pobedu nad internet pretraživačem, jer je nakon donošenja ove odluke zapravo zauvek izgubio svoju privatnost.\nAli je svima nama ostalima omogućio - pravo da budemo zaboravljeni.\nOstali tekstovi - Nova ekonomija Broj 52, jul - avgust 2018.\nDa li je dozvoljeno jednom običnom, politički nepismenom biraču da iznese svoje viđenje formiranja sveopozicionog Saveza i da postavi nekoliko pita...\nIvana Stanković, menadžer u revizorskoj kući PwC i menadžer projekta „Izađi na berzu“\nVlasnici ne vole da dele kompaniju\nBerza može biti odličan izvor dodatnog kapitala, koji u nekim slučajevima bolje odgovara potrebama kompanije od bankarskih kredita. Bitno je da pos...\nMiloš Tomić, direktor Uprave carina Srbije\nUdarničko punjenje budžeta\nTačno je da najznačajniji deo dažbina koje carinska služba naplaćuje potiče od PDV-a i akciza pri uvozu robe. To je potpuno logično kada se zna da ...\nPoreska batina sa grejs periodom\nDržava je rešila da usvajanjem izmena Zakona o poreskom postupku i poreskoj administraciji (famozni ZPPPA) znatno pojača poresku represiju prema ob...\nMali ogled iz propadanja\nZamislite da živite u Srbiji ali daleko od Beograda i Novog Sada. Recimo u Leskovcu, mada ne mora tamo, može i u Novom Pazaru ili Požegi. Svejedno....\nZašto kasne obećani radovi na svim putnim pravcima\nKoridorima nikad kraja\nŠirenje mreže auto-puteva vlast Aleksandra Vučića neprestano predstavlja kao jedan od svojih velikih uspeha. Svojevremeno je i sâm Vučić prilikom m...\nNordijska digitalizacija kao ključ efikasnosti i transparentnosti\nPoverenje, obrazovanje i radna kultura\nBez ovih elemenata nema uspešne elektronske uprave. Poverenje znači da građani moraju biti sigurni da će se njihovim podacima raspolagati odgovorno...\nIgranka sa odredbama Zakona o preduzećima\nRazočaranje umesto masovnih aukcija\nOd ambiciozno postavljenog cilja da se „1.000 preduzeća“ privatizuje što brže, u postupku tzv. ubrzane privatizacije na kraju je bez procene privat...\nZašto je zatvorena beogradska Železnička stanica\nPoslednji voz za Evropu\nZatvaranje Glavne železničke stanice na Savskom trgu je ishitren potez iza koga stoji ta posebna prestonička priča, projekat Beograd na vodi. Pitan...\nRegistri bolesti u Srbiji\nPlaniranje zdravstva bez kompasa\nNacionalni registri u svakoj zemlji su osnov kreiranja programa kontrole bolesti i bez preciznih registara bolesti nemoguće je racionalno planirati...\nGregor Guberinić, vlasnik kompanije Bibli iz Pružatovca\nLjuti čvarak, to sam ja\nPre četiri godine, počeo sam da pravim čvarke. Pre toga firma nije imala veze sa mesnom industrijom, a ni ja koji sam završio Prirodno-matematički ...\nManja konkurencija, više cene\nIndeks konkurentnosti Svetskog ekonomskog foruma, već godinama Srbiju smešta u grupu najlošije rangiranih zemalja po stepenu domaće konkurencije, s...\nIzuzeci jurišaju na vetrenjače\nZora Drčelić i Jovo Bakić\nUniverzitetski radnici, mislim pojedinci kojih ima nažalost mnogo, posle 2000. shvatili su da je mnogo ugodnije biti deo oligarhije i oni su ušli u...\nŽiveti od nesavladive potrebe za davanjem ljubavi\nOstavite telefone, pogledajte život\nNjurorčanin Metju Silver u žižu javnosti dospeo je kada su na televizijskoj stanici CBS o njemu izveštavali kao o čoveku koji u donjem vešu jurca n...\nUpoznaj domovinu da bi je više voleo\nManastiri, Uvac, krompir, o zmijama da ne pričam\nSpektakularni Uvac, nonšalantno odenut u smaragd, dočekao nas je oran za samopromociju. Voda je bila bistra, obale uredne kao engleske pedantno tri...


BalkanMagazin :: I Kostić pregovara o prodaji smederevske železare?\nI Kostić pregovara o prodaji smederevske železare?\nsubota, 25. februar 2012 20:48\nVlada Srbije dala se u ofanzivu da proda smederevsku železaru, koju je nedavno, zarad socijalnog mira, kupila od američkog „Ju-Es stila“.\n- Kostić u Ukrajini obrađuje 30.000 hektara zemlje i važi za uspešnog biznismena. Od 2006. ovde je uložio 35 miliona evra. Njegova kompanija „Agro-invest“ nedavno je otvorila najveći silos u Ukrajini, uloženo je 20 miliona dolara. U toj zemlji je vremenom sticao poznanstva i poslovne veze, a sa Rinatom Ahmetovim, vlasnikom ukrajinskog fudbalskog kluba Šahtjor, može se reći i da je prijatelj. Otuda u Nemanjinoj i ideja da kupca smederevske železare potraži i vlasnik MK grupe - kaže izvor „Blica“.\nEventualno strateško partnerstvo Ahmetova i čeličane u Smederevu istovremeno je u rukama i predsednika Srbije Borisa Tadića i Ukrajine Viktora Janukoviča. Odmah posle povlačenja Amerikanaca iz „Ju-Es stila“, Tadić se u Beogradu sastao sa najbližim Ahmetovim partnerom, čovekom koji ovom ukrajinskom biznismenu vodi poslove. Kako tvrdi izvor „Blica“, moguću saradnju prethodno su dogovorila dva predsednika, a Janukovič je tražio pomoć od kralja ukrajinskog fudbala, koji je vlasnik nekoliko čeličana u Evropi i Ukrajini.\nSagovornik „Blica“ tvrdi da Ahmetov nije odbacio mogućnost kupovine smederevske železare, ali da postoje prepreke. Ukrajinski kralj čelika hoće Železaru Smederevo, ali pod uslovom da je uveže s čeličanom u Košicama u Slovačkoj, kojom i dalje upravlja američki „Ju-Es stil“. Na taj način bi istisnuo Amerikance iz Slovačke i sa celog evropskog tržišta čelika. Iz istog razloga Ahmetov je zainteresovan i za kupovinu nikšićke železare, za koju je trenutno raspisan tender.\nOd Kostića „Blic“ nije dobio odgovor na pitanje da li posreduje u pregovorima između Ahmetova i Vlade Srbije i da li je prijatelj s ovim Ukrajincem.\nVlada Srbije je pre desetak dana zamolila još jednog domaćeg privrednika da iskoristi privatno - poslovne veze u svetu i kontaktira s Lakšmijem Mitalom, indijskim milijarderom.\n- Jedan od naših najuglednijih privrednika ima poslovne kontakte s Mitalom. On je uLondon, da bi pripremio sastanak s predstavnicima Mitala, otišao pre dva dana. Uskoro treba očekivati i sastanak s vlasnikom Lakšmijem – kaže izvor „Blica“.\nKompanija „Mital stil“ ima sedišta u Holandiji i Velikoj Britaniji. Lakšmi je glava porodice i, prema „Forbsu“, njegovo bogatstvo je procenjeno na 25 milijardi dolara.\nŠirenje na srpsko tržište „Mital“ je započeo kupovinom kraljevačke fabrike „Magnohrom“. Agencija za privatizaciju, međutim, raskinula je kupoprodajni ugovor zbog neispunjavanja dogovorenih obaveza.\nGubici čeličane u Smederevu iznosili su prošle godine 200 miliona dolara. Samo za plate ukupno 5.400 radnika Vlada Srbije svakog meseca sada mora da izdvaja četiri miliona evra.\nPredrag Umičević, predsednik Skupštine Železare Smederevo, kaže da sa potencijalnim kupcima pregovara Vlada Srbije, ne i rukovodstvo kompanije.\nOn je dodao da početak proizvodnje zavisi od otapanja leda na Dunavu, kojim dopremaju sirovine.\n- Željeni termin je 3. mart, ali sve zavisi od vremenskih prilika - kaže Umičević.


Đukanović pomilovao Boškovića, ministarstvo i NVO osuđuju takav postupak – TVTeuta\nĐukanović pomilovao Boškovića, ministarstvo i NVO osuđuju takav postupak\nPrej tvteuta15:39 3 Jul 2021\nMinistarstvo finansija i socijalnog staranja saopštilo je da je predsjednik Crne Gore Milo Đukanović pomilovao Tomaša Boškovića koji je uhapšen i tom prilikom su mu oduzeta djeca i predata majci. Ministarstvo je iskazalo nezadovoljstvo povodom odluke predsjednika države.\n“Prethodnih nedjelja bili smo svjedoci događaja koji su uznemirili crnogorsku javnost, a koji se odnose na postupanje institucija prema porodici Bošković i izlaganje maloljetne djece javnosti putem medija i društvenih mreža”, navode iz Ministarstva.\nDodaju da ovakvo ponašanje mogu okarakterisati samo kao zloupotrebu i kršenje osnovnih prava djece.\n“Prije svega, neophodno je naglasiti da ovaj slučaj predstavlja još jedan dokaz da u funkcionisanju sistema postoje ozbiljni problemi naslijeđeni iz vremena prethodnog režima, sa kojima se novo Ministarstvo finansija i socijalnog staranja svakodnevno suočava i ulaže nemjerljive napore kako bi se oni riješili, a sve u cilju obezbjeđivanja boljih uslova života naših građana”, dodaju iz Ministarstva.\nPoručuju da u prilog tome govori i to što je ovo Ministarstvo, kao resor koji vrši nadzor nad sistemom socijalne i dječje zaštite, pristupilo analizi procedura koje se odnose na postupke prinudnog izvršenja sudskih odluka u kojima mogu učestvovati maloljetna djeca ili koja se mogu odnositi na maloljetnu djecu.\nNa oslobađanje Boškovića reagovali su i iz Sigurne ženske kuće.\n„Ovakvo postupanje daje krila svima koji krše zakone Crne Gore i ide u prilog svim nasilnicima jer pokazuje da oni vrlo lako mogu izbjeći krivicne sankcije. Nažalost, svim žrtvama nasilja je poslata jasna poruka da je sistem slab i da ne mogu dobiti zaštitu, a ni podršku“, kazali su iz Sigurne ženske kuće.\n12:52 1 April 2022\nĐeka i Zenka na konsultacijama kod Đukanovića\n14:35 28 Februar 2022\nĐukanović: „Odazvaću se pozivu Tužilaštva, riječ o potpuno iskontruisanoj aferi“\n14:00 17 Novembar 2021\nĐukanović potpisao Zakon o budžetu?


RTV BIR - Š. Džaferović: Projekt autoputa Beograd - Sarajevo utiče na mir i stabilnost u regionu\nŠ. Džaferović: Projekt autoputa Beograd - Sarajevo utiče na mir i stabilnost u regionu\nČlan Predsjedništva Bosne i Hercegovine Šefik Džaferović nakon trilateralnog samita Srbija-BiH-Turska u Beogradu izjavio je kako projekt autoputa Beograd-Sarajevo utiče na mir i stabilnost u regionu, javlja Anadolu Agency (AA).\nDžaferović je održani sastanak ocijenio veoma važnim i dodao da je Turska stabilizirajući faktor u cijelom regionu i da ima dobre bilateralne odnose sa svim zemljama regiona, i sa BiH i sa Srbijom, te može da pomogne stabilizaciji ukupnih prilika na Zapadnom Balkanu.\nNaglasio je kako je riječ o važnom projektu koji utiče na mir i stabilnost u regionu i podsjetio da je Srbija završila svoje obaveze i da danas počinje gradnja auto-puta.\nViše iz kategorije: « Avramopoulos traži od članica EU da prihvate plan o prijemu migranata\tBeograd: Održan samit Srbije, BiH i Turske »\nMuzika na dlanu : Omer Faruk Tekbi...\nHajdar dedina džamija na Karićima u...\nMeđunarodni sajam turizma u Sarajev...


Poslanik Dveri pod istragom zbog pretnji smrću predsedniku i premijerki (video) - Sputnjik Srbija\nPoslanik Dveri pod istragom zbog pretnji smrću predsedniku i premijerki (video)\n16:51 18.10.2018 Preuzmite kraći link\nViše javno tužilaštvo u Beogradu pokrenulo je predistražni postupak povodom pretnji koje je poslanik Dveri Srđan Nogo uputio predsedniku i premijerki Srbije, Aleksandru Vučiću i Ani Brnabić.\n„Tužilaštvo za visokotehnološki kriminal uputilo je policiji zahtev za prikupljanje potrebnih obaveštenja povodom pretnji koje je poslanik Nogo uputio predsedniku i premijerki“, rekla je Tanjugu portparolka tužilaštva Tatjana Sekulić.\nPoslanik Dveri Srđan Nogo je, prema snimku na Jutjubu, rekao da je, prema njegovim saznanjima, Ana Brnabić već parafirala Dablinski sporazum sa EU o migrantima, i da, „ukoliko je parafirala ovaj sporazum, ona treba da bude obešena istog časa na Terazijama. A pored nje obešen i Aleksandar Vučić“.\nSrđan Nogo rekao je, kasnije danas, da stoji iza svojih reči i pozvao Tužilaštvo da reaguje ukoliko je prekršio bilo koji član zakona.\n„Niste vi ti koji treba da tumačite da li je kršen zakon, već nadležno tužilaštvo“, tvrdi Nogo.


Home / Najave događaja / OTVOREN FILMSKI KONKURS ZA GREEN FEST 2019\n5. Aprila 2019. AdminLeave a Comment on OTVOREN FILMSKI KONKURS ZA GREEN FEST 2019\nCentar za unapređenje životne sredine i Dom omladine Beograda su otvorili konkurs za takmičarske filmove koji će biti prikazani na 10. Međunarodnom festivalu zelene kulture „Green Fest“ koji će biti održan od 15. do 18. oktobra 2019. u beogradskom Domu omladine.\nNa konkurs, koji je međunarodnog karaktera, mogu se prijaviti filmovi o životnoj sredini, ekologiji, prirodi, kao i inovacijama i tehnologijama koje doprinose smanjenu čovekovog uticaja na Planetu. U razmatranje će biti uzeti filmovi proizvedeni nakon 1. januara 2017. godine, i čije trajanje ne prelazi 60 minuta. Više informacija o prijavljivanju filmova se može pronaći na zvaničnoj stranici festivala – www.greenfest.rs.\nFilmovi će biti nagrađeni u ukupno 7 kategorija: Najbolji film iz jugoistočne Evrope (Srbija, Hrvatska, Bosna i Hercegovina, Crna Gora, Severna Makedonija, Albanija i Turska), Najbolji film o prirodi, Najbolji animirani film, Najbolji kratki film, Najbolji film do 1 minuta, Najbolji omladinski film (do 30 godina), a do ove godine je uvedena i nagrada za Najbolji VR film – rađen u tehnologiji virtualne realnosti.\nDeseti Međunarodni festival zelene kulture „Grin Fest“ sprovodi Centar za unapređenje životne sredine, uz podršku mnogobrojnih partnera i prijatelja.\nKaravan za klimu – izložba “život smeća”\nObezbedite svoj primerak eEkolista


Uticaj na javne politike o socijalnom preduzetništvu – Smart kolektiv\nHome|Razvoj socijalnih inovacija|Koalicija|Uticaj na javne politike o socijalnom preduzetništvu\nadmin2020-08-21T10:16:01+00:0026 јануара, 2014|\nKao organizacija koja čvrsto veruje u ogroman značaj i potencijal socijalnog preduzetništva, Smart kolektiv se bori za stvaranje povoljnog okruženja za razvoj socijalnog preduzetništva u Srbiji, kroz javno zagovaranje, sastanke sa predstavnicima države i organizovanje javnih rasprava i panela.\nU Srbiji, ključne probleme i prepreke za rad socijalnih preduzeća predstavljaju neadekvatan zakonski okvir, nedostatak finansijske podrške i kontinuiranih izvora finansiranja, ali i nedovoljna upućenost ključnih aktera i opšte javnosti u koncept i potencijal socijalnog preduzetništva. Iako zakonski okvir ne predstavlja presudan uslov za razvoj ovog koncepta, smatramo da je važno da se kroz odgovarajuću regulativu stvore što bolji uslovi za podršku i unapređenje poslovanja socijalnih preduzeća. Zbog toga smo 2010. godine formirali Koaliciju za razvoj socijalnog preduzetništva, zajedno sa organizacijama Evropski pokret u Srbiji, Grupa 484, Inicijativa za saradnju i razvoj Srbija i Trag fondacija, uz podršku Tima za socijalno uključivanje i smanjenje siromaštva. Misija Koalicije je da udruživanjem kapaciteta i resursa članice zajednički rade na stvaranju stimulativnog okruženja za razvoj socijalnog preduzetništva i podizanju svesti ključnih aktera o značaju ovog koncepta za ekonomski napredak i održivi razvoj društva u celini, kako bi se ustanovili odgovarajući zakonski okviri i održivi mehanizmi finansiranja socijalnih preduzeća. Pozitivno nas je iznenadila činjenica da Ministartsvo rada, zapošljavanja i socijalne politike planira donošenje Zakona o socijalnom preduzetništvu, ali smo se, nažalost, ubrzo uverili da je predlog zakona koji se našao pred javnošću neadekvatan, nejasan i u suprotnosti sa samim konceptom socijalnog preduzetništva, kao i sa načinom na koji je ovaj važan koncept prepoznat danas u svetu, i pre svega u Evropskoj Uniji. Smart kolektiv je uložio velike napore da se zakon ne usvoji u postojećem obliku, pre svega kroz direktne sastanke sa predstavnicima države i javne rasprave u Skupštini, a zatim i kroz slanje pisama, saopštenja, medijska gostovanja, pisanje članaka za novine, u Srbiji i u inostranstvu. Cilj nam je da kroz ovaj vid javnog zastupanja doprinesemo kreiranju adekvatnog Zakona o socijalnom preduzetništvu, koji će na pravi, podsticajan način omogućiti dalji razvoj ovog koncepta u Srbiji.


Za četiri dana više od pet hiljada kazni učesnicima u saobraćaju\nsrijeda, 13 Novembar 2019 00:00\nNajveća koncentracija alkohola u organizmu u vrijednosti od 4,26 g/kg, utvrđena je kod vozača kontrolisanog u Trebinju.\nPolicijski službenici Ministarstva unutrašnjih poslova Republike Srpske u okviru republičke akcije koja je trajala od 07. do 10. novembra 2019. godine, evidentirali su 3.403 prekršaja prekoračenja propisane brzine kretanja motornim vozilom, 766 vozača sa prisustvom alkohola u organizmu za vrijeme upravljanja motornim vozilom i više stotina prekršaja po drugim osnovama.\nPrilikom ispitivanja prisustva alkohola u organizmu, 109 vozača zadržano je u službenim prostorijama lišenjem slobode zbog prisustva alkohola u organizmu. Takođe, 21 lice je sankcionisano zbog odbijanja da se podvrgnu alkotestiranju, dok je kod testiranih:\n- 401 vozača utvrđena količina alkohola od 0,31 do 0,80 g/kg\n- 250 vozača utvrđena količina alkohola od 0,81 do 1,50 g/kg\n- 88 vozača utvrđena količina alkohola preko 1,51 g/kg\n- 27 vozača mlađih od 21 godine starosti ili sa manje od tri godine vozačkog iskustva koji su imali više od 0,0 g/kg alkohola u organizmu.\nTakođe, za 14 vozača procijenjeno je da bi ih trebalo potvrgnuti ispitivanju na prisustvo opojnih droga ili lijekove koji se ne smiju upotrebljavati prije i za vrijeme vožnje, od čega je njih 12 odbilo da se podvrgnu testiranju, te su isti sankcionisani i isključeni iz saobraćaja, a kod dva vozača rezultat ispitivanja je bio negativan.\nProcitano 483 puta


Uhapšena četiri policajca iz Gradiške zbog primanja mita - Istinito.com - Ne budi ovca!\nPočetna > BIH > Hronika > Uhapšena četiri policajca iz Gradiške zbog primanja mita\n24. Marta 2020. Istinito269Leave a Comment on Uhapšena četiri policajca iz Gradiške zbog primanja mita\nPolicijski službenici Uprave za organizovani i teški kriminalitet Ministarstva unutrašnjih poslova Republike Srpske u saradnji sa Policijskom upravom Gradiška uhapsili su pripadnike PU Gradiška V.G., B.Š., N.D. i R.S. zbog sumnje da su primali mito.\n“Policijski službenici su putem društvenih mreža došli do saznanja da postoje osnovi sumnje da su ovi policijski službenici u toku noći 22. na 23.03.2020. godine prilikom obavljanja poslova i zadatke iz svoje nadležnosti predviđenih planom Republičkog štaba za vanredne situacije, primili mito od više vozača kamiona, kako bi im oprostili uočene prekršaje. Sve mjere i radnje preduzimaju se pod nadzorom Republičkog javnog tužilaštva”, navodi se u saopštenju MUP-a Republike Srpske.\nDodaje se da su pomenuti službenici odmah suspendovani i da je podnesena inicijativa za pokretanje disciplinskog postupka protiv istih.\n“Ministarstvo unutrašnjih poslova Republike Srpske se zahvaljuje građanima koji su sarađivali sa policijom na rasvjetljavanju ovog krivičnog djela”, zaklučuje se u saopštenju.\nTagged gradiska hapšenje istinito mito policija\nDodik: Zabraniti okupljanja više od tri osobe


Petrović: Posed lopte od 80 posto sve govori\nMlađi pioniri Crvene zvezde savladali su večitog rivala rezultatom 3:0 na terenima iza juga Marakane, a utiske nakon sjajne pobede izneo je šef stručnog štaba naših bisera Marko Petrović.\n- Prezadovoljan sam igrom i ponašanjem, pogotovo u prvom poluvremenu, s obzirom na agresivniju igru večitog rivala u drugom delu utakmice. Ovo je možda i najbolja utakmica od kada vodim generaciju 2008. Kontrolisali smo utakmicu, o čemu dovoljno govori posed lopte od 80 posto - počeo je Petrović.\nNaši biseri sjajnu su kombinovali kod prvog i trećeg gola na meču, a Petrović ističe da su slične akcije uvežbavali na treninzima.\n- Uvek uvežbavamo moguće situacije na treninzima, kako bi dečacima bilo lakše tokom samog meča. Kod prvog i trećeg gola su uradili onako kako smo zamislili, napali su prostor tačno tamo gde je trebalo. Počeli smo sve više da radimo na detaljima, što se videlo i na ovom meču.\nIstakao je mladi stručnjak da je važna atmosfera u ekipi, ali je i napomenuo da želi da nametnu njihovu igru u svakom meču do kraja sezone.\n- Što se mene tiče, momci nemaju nikakav pritisak, neka nastave ovako da igraju. Prioritet je da oni budu srećni i da bude dobra atmosfera u ekipi. Cilj je i da mi kontrolišemo igru do kraja prvenstva, da se mi pitamo na terenu kako i kad je lopta u našim nogama, tako i u defanzivi - zaključio je Petrović.


Mozzart i Gender Centar Federacije BiH ujedinjeni protiv nasilja nad ženama\nKorner kladionicaMozzart i Gender Centar Federacije BiH ujedinjeni protiv nasilja nad ženama\nPrema Istraživanju o rasprostranjenosti i karakteristikama nasilja nad ženama u Bosni i Hercegovini, koje su proveli Agencija za ravnopravnost polova, Ministarstvo za izbjeglice i ljudska prava BiH, entitetski gender centri i statističke institucije, čak 47,2% žena tokom odraslog života bilo je bar jednom izloženo jednom od oblika nasilja, dok je u godini koja je prethodila istraživanju u takvoj situaciji bilo 11,9% žena.\nDirektorica Gender Centra Federacije BiH, Ana Vuković irukovodilac Direkcije korporativnih poslova kompanije Mozzart, Selma Salkanović potpisale su Protokol o saradnji, kojim se šalje jasna poruka o važnosti ravnopravnosti polova i borbi protiv rodno zasnovanog nasilja.\nNasilje u porodici je problem koji je izašao iz privatne u javnu sferu Bosne i Hercegovine. U cilju adekvatnog odgovora na ovaj problem usvojeni su entitetski zakoni o zaštititi od nasilja u porodici i strategije na nivou države i entiteta. Kompanija Mozzart od svog osnivanja poštuje principe rodne ravnopravnosti u svom poslovanju i godinama unazad doprinosi borbi protiv nasilja nad ženama. S tim ciljem pokrenula je projekat “Stop nasilju nad ženama” u okviru kojeg je nedavno potpisan i Protokol o saradnji sa Agencijom za ravnopravnost polova BiH.\nOperateri na SOS telefonskim linijama pružaju podršku žrtvama nasilja u krizi, te daju informacije o njihovim pravima, zakonskim mogućnostima, te ih upućuju u relevantne nadležne institucije ili nevladine organizacije za širi oblik podrške. Takođe, u određenim slučajevima SOS operateri obavještavaju nadležnu policijsku stanicu i centre za socijalni rad.


NAJAVA INSPEKCIJSKOG NADZORA NAD PROMETOM PREPARATA ZA PČELE | Savez pčelarskih organizacija Srbije\nNAJAVA INSPEKCIJSKOG NADZORA NAD PROMETOM PREPARATA ZA PČELE\nSPOS je juče dobio dopis o sprovođenju inspekcijskog nadzora prometa izloženih preparata za tretiranje pčela i košnica, koji će se izlagati na VIII Državnom pčelarskom sajmu, sa zahtevom da o tome obavestimo izlagače, kako bi sa sobom poneli validnu dokumentaciju za navedene proizvode.\nDopis objavljujemo u originalu u celosti:\nImajući u vidu obaveštenje na vašem sajtu da je planiran 8. Državni pčelarski sajam, na Beogradskom sajmu, u terminu 27-28. februara 2016. godine, obaveštavamo vas da će veterinarski inspektori ove Grupe izvršiti inspekcijski nadzor prometa izloženih preparata za tretiranje pčela i košnica.\nU skladu s tim, obavestite izlagače da sa sobom ponesu validnu dokumentaciju za navedene proizvode.\nRukovodilac Grupe za kontrolu proizvodnje i prometa lekova imedicinskih sredstava, hrane za životinje i medicinirane hrane\n< LABORATORIJA ZA KORAK ISPRED VREMENA\nNAJAVA SAJMA I NA RADIJU BEOGRAD 202 >


B92\t31.08.2019 08:06\nFrancuska se priključuje 'zelenoj' revoluciji na železnici kupovinom 15 vozova na vodonik, koji ne proizvode ugljen-dioksid\nFrancuska bi trebalo da zameni postojeće dizel-modele, najavio je čelnik francuskog državnog železničkog prevoznika SNCF.\nVozovi na vodonik će biti opremljeni gorivnim ćelijama koje proizvode električnu energiju iz vodonika i kiseonika.\nDosad je Francuska imala problem sa dobijanjem čistog vodonika, s tim da se 95 odsto vodonika dobijalo iz prirodnog gasa. Alstom je predložio prilagođavanje modela koji se koristi u Nemačkoj, pa će vozovi SNCF-a umesto čistog vodonika koristiti kombinaciju električne energije i vodonika.\nPepi navodi kako je cilj SNCF-a "da kroz 15 godina na francuskim železnicama ne ostane nijedan dizel-voz".\nFrancuske železnice do 2021. godine planiraju da zamene neke dizel-modele novim dizel-elektro hibridnim vozovima na severoistoku, zapadu i jugu zemlje.


Ofanziva na Mosul: SAD bombarduju na svakih osam minuta - Sputnjik Srbija\n10:03 06.11.2016 Preuzmite kraći link\nIračke snage bezbednosti, uz pomoć koalicije koju predvode SAD, Narodnih mobilizacionih snaga (PMF) i kurdskih boraca, trenutno su fokusirane na oslobađanje Mosula, drugog po veličini grada u zemlji i poslednjeg bastiona terorista DAEŠ-a u Iraku.\nPukovnik Danijel Mening, zamenik direktora Kombinovanog Centra za vazdušne operacije, rekao je za portal „Militari“ da je intenzivno bombardovanje ono po čemu se ističe ova operacija protiv DAEŠ-a, naročito ako se uzme u obzir da je svaka od tih bombi precizno vođeno oružje.\n„Ovo je zaista visoka stopa, koncentrisana u jednom gradu tokom dužeg vremenskog perioda“, rekao je on i dodao da intenzitet i efikasnost vazdušnih udara zavise od mnogih stvari, kao što su vremenski uslovi — oluja usporava ofanzivu iako postoje senzori koji pomažu da se kroz nju gleda — i rešenost partnerskih snaga.\n„Imate tendenciju da upotrebite više oružja kada je vreme bolje i kada su snage vaših partnera u pokretu, jer kada je tako oni pronalaze neprijatelja i primoravaju ga da se otkrije, a mi tada napadamo“, objasnio je Mening.\nPremijer Iraka Hajder el Abadi je 17. oktobra najavio početak vojne operacije preuzimanja Mosula od DAEŠ-a uz pomoć vazdušnih udara koalicije predvođene Sjedinjenim Američkim Državama.\nvazdušni napadi, ofanziva, DAEŠ, Danijel Mening, Mosul, Irak


Prof. dr Miodrag Zec održao tribinu na Ekonomskom fakultetu\nVi ste ovdje: Početna Početna Vijesti Prof. dr Miodrag Zec održao tribinu na Ekonomskom fakultetu\nčetvrtak, 07 novembar 2019 09:26\nPredsjednik Naučnog društva ekonomista Srbije Miodrag Zec rekao je sinoć na Palama, pred početak javne tribine o temi “Koncepti, mitovi razvoja i istorijske pouke”, da svoja predavanja koristi da animira slušaoca na razmišljanje o svijetu u kojem živi i da postavi sebi jednostavno pitanje – zašto su neki bogati, a drugi siromašni. “Teme tribine su modeli razvoja i razni mitovi zablude koji povodom toga postoje sa jednom idejom – da li mi možemo nešto autentično napraviti ili samo slijepo slušamo direktive koje nam daju neki ljudi i narodi koji su radili potpuno suprotno u vremenu kada su bili slični nama”, naveo je on.\nZec je napomenuo da Velika Britanija izlazi iz EU, dok se drugim zemljama govori da uđu u Uniju, gdje nema prijema bez ustupaka. “Nažalost, to se politički tako producira – samo uđi u EU, pa će biti sve u redu, ali neće biti u redu”, dodao je on. On je ukazao na to da EU nema bazičnu ideju – ideju identiteta, kao i da svi hoće da vladaju Evropom. Zec kaže da mu EU liči na bivšu Jugoslaviju, gdje je svako došao nešto da uzme.\nDekan Ekonomskog fakulteta Radomir Božić rekao je da je tribina organizovana u okviru programa posvećnog Danu ovog fakulteta koji ove godine obilježava 67 godina, što objedinjuje tradiciju Ekonomskog fakulteta u Sarajevu, te 26 godina rada na Palama. Božić ističe da je tribina posvećena nekim izazovima vezano za modele razvoja, jednom od gorućih i aktuelnih pitanja. On je rekao da će 22. novembra, na Dan obilježavanja Ekonomskog fakulteta biti održan okrugli sto u vezi sa zakonom o visokom obrazovanju i izazovima koje aktuelni trenutak postavlja pred visoko obrazovanje. Ekonomski fakultet Univerziteta u Istočnom Sarajevu na prvoj godini studija ima 82 novoupisana studenta na oba studijska programa prvog ciklusa studija, te 19 studenata na prvoj godini master studija.


Nova uloga američke vojske u Avganistanu\nPredsednik Barak Obama odobrio je širu ulogu za američku vojsku u Avganistanu kao pomoć lokalnim snagama u borbi protiv Talibana.\nNovi plan, koji je razmatran mesecima, omogućava pojačane vazdušne napade protiv pripadnika Talibana kada je potrebno i generalno, daje američkim snagama više mogućnosti za saradnju sa avganistanskom vojskom. Plan ne predvidja upućivanje dodatnih američkih kopnenih snaga.\nOva odluka će još jednom redefinisati ulogu američke vojske u Avganistanu posle više od godinu dana nakon što su međunarodne borbene jedinice okončale svoju misiju i ostavile avganistanske snage da se bore protiv Talibana.\nTakođe, nove mere stigle su šest meseci pre nego što broj od američkih 9800 vojnika u Avganistanu treba da bude umanjen na 5500, potez za koji se predsednik Obama zalagao da bude okončan do 2017. godine.


Keri: Hitno održati razgovore o Siriji\nAmerički državni sekretar kaže da je sirijski predsednik Asad izgubio legitimitet da bude kohezivna sila koja bi mogla da poveže Sirijce\nAmerički državni sekretar Džon Keri i izaslanik Ujedinjenih nacija i Arapske lige za Siriju, Lakdar Brahimi, kažu da bi hitno trebalo organizovati i održati međunarodnu konferenciju za osnivanje prelazne sirijske vlade.\nPosle današnjeg razgovora sa Brahimijem u Londonu Keri je rekao da je sirijski predsednik Bašar al-Asad “izgubio legitimitet kao kohezivna sila koja bi mogla da ponovo poveže Sirijce”. On se takođe založio za osnivanje nove vlade u Siriji.\n“Jasno je da je primena Ženeve jedan, što je jedini razlog za održavanje ženevske konferencije sada, pokazala da mora da se uspostavi prelazna vlada. U Siriji mora da postoji novi upravljački entitet kako bi se otvorila mogućnost uspostavljanja mira”, rkao je Keri.\nKari je rekao da je krajnje važno da se takozvana konferencija “Ženeva II” organizuje do sredine novembra, kako su predvidele Ujedinjene Nacije.\nBrahimi se složio sa tim gledištem, dodajući da bi precizan datum održavanja mirovnih razgovora morao da bude određen “veoma brzo”.


Završen sastanak u SIPA-i povodom afere "Respiratori" | borak.info\nZavršen sastanak u SIPA-i povodom afere “Respiratori”\nZavršen je sastanak zvaničnika SIPA-e, Tužilaštva BiH, Tužilaštva Kantona Sarajevo i Agencije za javne nabavke BiH u vezi sa sumnjivom nabavkom 100 respiratora iz Kine.\nSastanak se održao na poziv direktora Državne agencije za istrage i zaštitu (SIPA) Đure Kneževića, a odazvale su se i glavna državna tužiteljica Gordana Tadić i glavna kantonalna tužiteljica Sabina Sarajlija te direktor Agencije za javne nabavke Đenan Salčin.\nAkteri sastanka po završetku nisu željeli dati izjave medija, pa za sada nisu poznate sve teme o kojima se razgovaralo i koji su naredni koraci u ovoj istrazi, kao ni to tko su zvanično osumnjičeni u aferi “Respirator“ niti kada će oni i svjedoci biti saslušani.\nNije poznato ni hoće li Tužilaštvo BiH preuzeti predmet od Tužilaštva KS.\nPodsjetimo, Tužilaštvo KS je formiralo predmet dan nakon što su mediji objavili informacije o sumnjivoj nabavci kineskih respiratora. Ugovor vrijedan 10,5 milijuna KM su potpisali Federalne uprava civilne zaštite i firma “FH Srebrena malina”.


Mađari digli subvenicije za svinje - AgroSmart\nU decembru prošle godine, otkriveno je da je određeni broj biznismena, a posebno onih bliskih sa mađarskim premijerom Viktorom Orbanom, investirao u proizvodnju svinja uz velikodušnu bespovratnu podršku kroz subvencije Evropske unije i mađarske države.\nRanije, u februaru Ministarstvo poljoprivrede republike Mađarske, objavilo je da će u 2015. odvojiti dvostruko više novca za subvencionisanje proizvodnje svinja nego u 2014. godini.\nOva izjava došla je u isto vreme kao i saznanje da su mađarski milijarderi primili većinu poljoprivrednih subvencija u 2014.\nProšle godine mađarsko ministarstvo poljoprivrede dodelilo je oko 8,5 milijardi forinti (oko 31,6 miliona američkih dolara) odgajivačima svinja u Mađarskoj. Ove godine, ministarstvo poljoprivrede je najavilo dvostruko veći iznos subvencija za odgajivače svinja, što iznosi ukupno 63 miliona američkih dolara.\nPosle nekoliko godina pada, populacija, odnosno broj svinja u Mađarskoj je premašio tri miliona. Prema Centralnoj statističkoj evidenciji na dan 01.12.2014. godine bilo je 3,136,000 svinja što je povećanje od 131,000 grla u odnosu na isti period prošle godine. 17 milijardi forinti usmerenih kroz subvencije za proizvodnju svinja, predstavlja direktno izdvajanje po jednoj svinji (tovljeniku) od 5,204 forinte što je oko 20 američkih dolara(2,200.00 dinara). Slična povećanja brojki su prijavljena i kod broja krava(2.4%) i živine (4%).\nIpak, prijavljeno je i smanjenje od čak 37% broja ćurki i 2% smanjenje broja ovaca.\nNiko iz mađarskog ministarstva poljoprivrede nije objasnio zašto su količine novca u 2015. za subvencije za svinje udvostručene u odnosu na 2014. godinu.\nPitanje koje muči naše tovljače svinja je, kako će se pojačano subvencionisanja svinja u Mađarskoj uz konstantno povećanje uvoza svinjskog mesa iz EU u Srbiju i nedovoljna zaštita domaće proizvodnje reflektovati na cenu svinja u narednom periodu? Interventni otkup je skoro završen, ali uzroci naglog pada cene tovljenika nisu otklonjeni.\nmadjarska otkup tovljenici


Kako je Nikolić dočekan u Džakarti - Sputnjik Srbija\n15:09 21 Februar 2020\nKako je Nikolić dočekan u Džakarti\n13:44 26.04.2016 (osveženo 13:56 26.04.2016) Preuzmite kraći link\nPredsednik Srbije Tomislav Nikolić boravi u zvaničnoj poseti Republici Indoneziji, na poziv predsednika te zemlje Džoka Vidoda.\nNa zvaničnoj Fejsbuk stranici predsednika Srbije objavljena je fotografija sa aerodroma u Džakarti na kome je postavljen bilbord sa slikama srpskog predsednika i njegove supruge i predsednika Indonezije Džoka Vidoda i njegove žene.\nUz postavljenu fotografiju piše: "Doček predsednika Nikolića i gospođe Nikolić u Džakarti".\nPredsednika Srbije Tomislava Nikolića u Džakarti je dočekao ministar saobraćaja Indonezije Ignasijus Djonan, sa kojim je razgovarao o jačanju bilateralnih odnosa, posebno na ekonomskom planu.\nKako je saopšteno iz Nikolićevog kabineta, „u razgovoru je konstatovano da prijateljstvo dve zemlje ima čvrst temelj, još iz perioda Pokreta nesvrstanih“, a predsednik Srbije je naglasio da „Srbija čvrsto stoji na putu evrointegracija, ali da intenzivno obnavlja i osnažuje stara prijateljstva širom sveta“.\nNikolić je istakao da Srbija posebno ceni činjenicu da Indonezija podržava njenu teritorijalnu celovitost i suverenitet.\n„Odnosi Srbije i Indonezije su izvanredni, ali moramo još više da jačamo potencijale za bolju ekonomsku saradnju“, dodao je.\nGovoreći o migrantskoj krizi „koja je pogodila Evropu, ali i njene fundamentalne principe“ Nikolić je rekao da je „Evropa na velikom ispitu“ i da „nije jednostavno napraviti dobar balans između omogućavanja slobode kretanja i zaštite zemljama od terorizma i različitih oblika nasilja“.\n„Samo zajedničkim snagama i kroz razumevanje može se rešiti taj problem, koji je i dalje konstantna pretnja državama koje se nalaze na migrantskoj ruti“, dodao je.\nNikolić je izrazio uverenje da će sutrašnji susret sa predsednikom Indonezije Djokom Vidodom dati dodatni impuls dubokom prijateljstvu dva naroda i da će ekonomske i sve druge veze biti dodatno intenzivirane.\n„Postoje brojne mogućnosti za razvijanje ekonomske saradnje, obrazovanja, kulture nauke i mnogih drugih“, naglasio je predsednik Srbije.\nDžakarta, Tomislav Nikolić, doček, Srbija\n14:50 Rusija: Bugarska je epicentar tajnih službi koje rade protiv Moskve\n14:35 Aleksej Kudrin za Sputnjik: I Rusija sarađuje sa EU, zašto ne bi Srbija\n14:26 Avion u plamenu sleteo na aerodrom na Floridi /video/\n14:17 Dačić: Dobili smo usmeni demanti od Jamajke, čeka se i zvaničan dokument\n14:07 MiG-35 sa novom tehnologijom — ruski lovci će sletati u bespilotnom režimu\nNovi hrvatski predsednik u govoru koristio stihove poznatog beogradskog benda i poslao poruku Srbiji


Slike zbog kojih više nikada nećete ući u more - Muški magazin - trendovi, fitness, lifestyle, saveti, devojke... `\nSlike zbog kojih više nikada nećete ući u more\nPredstavljamo vam 12 jezivih slika zbog kojih ćete dobro razmisliti da li da uđete u morske dubine...\nIako je čovečanstvo doživelo da vidi neverovatna tehnološka dostignuća, još uvek nismo uspeli da istražimo veliku vodenu površinu koja nas okružuje. Naučnici svakodnevno otkrivaju nove vodene životinjske vrste, a ko zna kakve ćemo morske “nemani” tek otkriti.\nVekovima su moreplovci smišljali priče o ogromnim čudovišnim životinjama kao što su Kraken i Mobi Dik, a ove slike naterale su nas da poverujemo u te priče. Fotografije koje ćete videti nateraće vas da dobro razmislite o životinjskom svetu koji se nalazi u vodi.\nIako smo na vrhu lanca ishrane, ove fotografije jasno pokazuju koliko je čovek zapravo mali i bezpomoćan.\nPROČITAJTE SLEDEĆI TEKST: Šta biste radili kada biste bili nevidljivi?


SUAREZ U ARSENALU Zvanično: Zvezda Barselone stigla na OSTRVO!\nVezni fudbaler Barselone Denis Suarez igraće u Arsenalu do kraja sezone na pozajmici, prenose brojni španski mediji.\nArsenal neće imati opciju da ga trajno zadrži posle leta, već će za samo za četiri meseca platiti 2,5 miliona evra.\nKatalonski klub planira i da produži ugovor 25-godišnjem Špancu do 2021, godinu dana duže u odnosu na sadašnji.\nSuarez je ove sezone odigrao samo 17 minuta u Primeri i u Londonu će pokušati da se izbori za povratak u formu.\nNa ovom poslu insistirao je trener Arsenala Unai Emeri, koji jako poznaje Suareza iz doba dok su sarađivali u Sevilji.


Od danas ka Beogradu i preko Rucke\nIzvor: Lokalne novine | Obrenovac, 12.02.2018.\nNakon mesec dana od početka radova otvoren je potpuno nov put u dužini od 700 metara\nPredsednici opština Obrenovac i Čukarica otvorili su danas put Rucka – Mala Moštanica, koji predstavlja alternativni pravac iz Obrenovca ka Beogradu i spaja Moštaničku i Ulicu Dušana Damnjanovića na Umci.\nIvan Lazarević, predsednik Saveta mesne zajednice Mala Moštanica, naglasio je ovom prilikom da je pomenuta saobraćajnica bila neprohodna poslednjih 30 godina, što dodatno govori o značaju završenih radova.\nPredsednik Gradske opštine Čukarica Srđan Kolarić istakao je da postoje planovi o daljem spajanju mesnih zajednica.\n„Pre četiri meseca smo se našli na teritoriji opštine Čukarica u Ruckoj i dogovorili smo se da započenemo radove na sapajnju ove dve mesne zajednice, pre mesec dana smo započeli radove i sada imamo novi put. Nastavljamo i dalje i upućujemo zahtev Direkciji za gradsko građevinsko zemljište da se u narednom periodu proširi ovaj put, a imamo planove da i dalje spajamo naše mesne zajednice“, rekao je Kolarić i dodao da je novi put samo još jedan dokaz odlične saradnje između opština.\nMiroslav Čučković, predsednik Gradske opštine Obrenovac, podsetio da ove dve mesne zajednice nisu direktno povezane otkada je 1968. godine ukinut voz ”Ćira”, koji je prolazio kroz Rucku i Malu Moštanicu.\n„Ova nova saobraćajna veza predstavlja alternativu najvećem klizištu u Evropi. To je saobraćajnica na Dubokom koja je u jako lošem stanju, koja se iz meseca u mesec obnavlja i koja praktično tone prema reci Savi. Ovo je saobraćajnica za budućnost građana Obrenovca i Male Moštanice. Takođe, moram da se zahvalim Skupštini Grada Beograda koja je pored ovih sredstava opredelila i ogromna sredstva i uvela direktne linije Barič-Barička reka-Mala Moštanica-Beograd“, kazao je Čučković.\nOn je poručio da će učiniti sve kako bi linija gradskog prevoza 553, koja saobraća od Rucke, na raspolaganju bila i meštanima Male Moštanice, što bi bio dodatni kvalitet nove infrastrukture.\nČučković je iskoristio priliku da se obrati okupljenim meštanima i kaže da će u narednom periodu na ovaj način biti spojene još dve mesne zajednice sa teritorija opština Obrenovac i Čukarica, a to su Mala i Velika Moštanica.


Sportski forum :: OSTALI SPORTOVI :: Auto-moto sport :: Formula 1\nod Mihajlo taj Sre Nov 18, 2009 4:41 pm\nBaton zvanično u Meklarenu\nSvetski šampion Dženson Baton potpisao je za Meklaren i naredne godine će činiti tandem britanske ekipe sa sunarodnikom Luisom Hamiltonom.\n„S lične strane gledišta, pravo je zadovoljstvo pridružiti se sunarodniku i svetskom šampionu. Luis je ostvario neverovatan uspeh u kratkom vremenskom periodu i on je fantastičan vozač koji zaslužuje poštovanje svakog vozača u Formuli 1. Siguran sam da možemo mnogo toga da naučimo jedan od drugog i radujem se zajedničkom radu“, rekao je Baton.\n„Mislim da je fantastično što ćemo imati potpuno britansku postavu. Znam da obojica predstavljamo svoju zemlju s puno ponosa i iskreno se nadam da ćemo celu Veliku Britaniju, kao i sve navijače Meklarena širom sveta, učiniti ponosnima. Ništa mi više ne znači od mogućnosti da predstavljam svoju zemlju i radujem se tome što ćemo staze širom sveta u narednim godinama obojiti u crveno, belo i plavo“, dodao je Baton.\nBatonov dogovor sa Meklarenom znači da će britanska ekipa naredne sezone imati bolid sa brojem 1, a ne Bron GP, kao čiji član je postao šampion ove godine, a uz to je i pomogao ekipi da dođe do titule u konkurenciji konstruktora.\n“Uvek je teško doneti odluku i napustiti ekipu, kada ste toliko dugo deo nje. Ali, život se sastoji od izazova, a najvažnije izazova koje postavljamo pred sebe. Tako sam ove sezone osvojio titulu kao član ekipe Bron GP i nikada to neću zaboraviti, ali uvek pred sobom imam nove izazove. Zato sam se odlučio da pređem u Meklaren, jedan od najboljih timova u svetu sporta”, istakao je aktuelni šampion\n“Lista bivših šampiona koji su titule osvajali u bolidu ekipe samo govori ko je ko u Formuli 1: Emerson Fitipaldi, Džejms Hant, Niki Lauda, Alan Prost, Aerton Sena, Mika Hakinen, i naravno, moj novi klupski kolega, Luis Hamilton. Meklaren sam pratio još kada sam bio mali i neverovatan je osećan konačno biti deo tima”, dodao je Baton.\nRe: Vesti iz Formule 1\nod Mihajlo taj Sre Nov 18, 2009 4:43 pm\nRaikonen pauzira i vraća se 2011.\nFinac Kimi Raikonen pauziraće godinu dana i vratiće se u šampionat Formule 1 2011. godine, najverovatnije kao vozač Red Bula.\nMenadžer bivšeg šampiona Stiv Robertson otkrio je takvu odluku, uz objašnjenje da je ona doneta posle propalih pregovora sa Meklarenom. Robertson je naglasio da dogovor sa britanskom ekipom nije postignut zbog neispunjenih finansijskih zahteva.\n„Opcija za sledeću sezonu u Formuli 1 nam je bila Meklaren, ili ništa. Nismo postigli dogovor sa Meklarenom pa Kimi naredne godine neće voziti u Formuli 1. Već imamo ponude za 2011. godinu, kada će mnoga zanimljiva mesta biti slobodna. U ovom trenutku izgleda da je najizglednija mogućnost Red Bul“, rekao je Robertson.\n„Kimi je još ranije istakao da želi da vozi, a pauza ne menja ništa u tom pogledu. To znači da Kimi može da nađe slobodno mesto tamo gde može da se bori za pobede i titulu šampiona. Sledeće godine sigurno će voziti neke relije, a možda i trku „24 časa Le Mana“, dodao je Robertson.\nRaikonen je vozio za Meklaren od 2002. do 2006. godine, a potom je prešao u Ferari, na mesto Mihaela Šumahera, gde je u prvoj sezoni osvojio titulu. U italijanskoj ekipi ostao je do kraja ovogodišnjeg šampionata, iako je imao ugovor do kraja naredne godine, da bi napravio mesta za dolazak Fernanda Alonsa.\nU poslednjih nekoliko dana pojavile su se informacije da će za Meklaren sledeće sezone voziti poslednja dva šampiona Formule 1 Luis Hamilton i Dženson Baton, dok bi boje ekipe Mercedes GP, bivšeg tima Bron GP, branili Nemci Niko Rozberg i Nik Hajdfeld. Ipak, jedino je sigurno da će Hamilton biti vozač Meklarena, dok ostali čekaju zvaničnu potvrdu.\nI ranije je bilo slučajeva da su vozači pauzirali po nekoliko godina, a potom se vratili u Formulu 1. Najupečatljivi povratak imao je Alan Prost, koji je pre kraja sezone 1991. godine dobio otkaz u Ferariju, potom presedeo narednu sezonu, a 1993. došao do titule kao vozač Vilijamsa. Austrijanac Niki Lauda se povukao 1979. godine, a u šampionat se vratio tri godine kasnije, a 1984. godine je u Meklarenu osvojio titulu šampiona.


Nema jakog sela bez jake zadruge! - AGROPRESS - Udruženje novinara za poljoprivredu\nIlustracija: Lakše uz zadruge\nNema jakog sela bez jake zadruge! Истакнут\nАутор Goran Djakovic okt 10, 2019\n500 sela 500 zadruga\nПрочитано 1009 пута\nZadružni savez Srbije na čelu sa predsednikom Nikolom Mihailovićem važan pokretač preporoda srpskog sela. Program „500 zadruga 500 sela“ premašio\nočekivanja – protekle tri godine formirano 566 poljoprivrednih zadruga. Prioritet promocija zadrugarstva i razvoj ruralnih područja, ali i jačanje saradnje sa\nzadružnim savezima u regionu. Zadružni savez Srbije učestvuje u brojnim humanitarnim akcijama usmerenim na pomoć ljudima u ruralnim sredinama.\nZadružni savez Srbije sprovodi niz aktivnosti na promovisanju zadrugarstva kroz učešće države u ekonomsko finansijskim podsticajima za poljoprivredne zadruge na celokupnoj teritoriji Republike Srbije.\nPredsednik Zadružnog saveza Srbije Nikola Mihailović sa saradnicima prisutan je na terenu i u neposrednom kontaktu sa poljoprivrednim proizvođačima, pružajući im sve neophodne informacije i saznanja o značaju i prednostima udruživanja u zemljoradničke zadruge, o mogućnostima prerade i plasmana proizvoda, kako na našem tako i na inostranom tržištu. Cilj je da poljoprivredni proizvođači svesni prednosti udruživanja, formiraju zadruge\nkoje će pokrenuti razvoj ruralnih područja u cilju obnove srpskog sela, kome preti nestajanje.\nImajući u vidu da je reč o važnom nacionalnom i bezbednosnom pitanju, Programom podrške sprovođenju mera ravnomernog regionalnog razvoja, podsetimo predviđena su značajna sredstva, tako da je maksimalni iznos bespovratnih sredstava predviđen za novoformirane zadruge 7.500.000 dinara, za stare zadruge\n15.000.000 i složene zadruge 60.000.000 dinara. Zadružni savez Srbije je važna karika u realizaciji ovog programa i podrška zadrugarima, pružajući im svu neophodnu pomoć, od potrebnih informacija, preko stručnih saveta do popunjavanja konkursne dokumentacije.\nIzuzetna saradnja Zadružnog saveza Srbije na čelu sa predsednikom Nikolom Mihailovićem, Mininistarstva bez portfelja, na čelu sa ministrom Milanom Krkobabićem zaduženim za regionalni razvoj i koordinaciju rada javnih preduzeća i Srpske akademije nauka i umetnostina realizaciji projekta „500 zadruga 500 sela“ rezultirala je formiranjem 566 zadruga u protekle tri godine. Projekat je premašio očekivanja i dokazao da je preporod srpskog sela prioritetno pitanje kako za državu, tako i za vredne zadrugare i zadružne saveze koji ih povezuju.\nU sklopu aktivnosti na promovisanju zadrugarstva, predsednik Zadružnog saveza Srbije Nikola Mihailović sa saradnicima, prisustvovao je brojnim manifestacijama, a neke od njih su „Dani azanjske pogače“ u Azanji, Četvrta smotra šljivovih rakija „Gračačka kapljica 2019“ u selu Gračac\nu opštini Vrnjačka Banja, a van granica Srbije posetio je 46. Međunarodni sajam poljoprivrede i prehrambene industrije – Sajamšljive u Gradačcu u BiH.\nU Azanji nedaleko od Smederevske Palanke početkom avgusta obeležen je značajan jubilej 125 godina postojanja zadruge „Azanja“, a pored izložbe pogača\ni domaće radinosti i kulturno umetničkog programa, u prisustvu zadrugara i brojnih gostiju, promovisan je projekat „500 zadruga 500 sela“. Ovom događaju\nprisustvovao je državni sekretar u Ministarstvu poljoprivrede Darko Božić, koji je pozdravljajući prisutne ukazao na značajnu ulogu srpskog sela u razvoju države i izrazio očekivanja da će aktivnosti na preporodu srpskog sela tokom 2019. i 2020. godine rezultirati uspehom. On je istakao značajnu ulogu Nacionalnog tima za obnovu sela i ministra Milana Krkobabića, na rešavanju ovog po svemu prioritetnog nacionalnog pitanja od značaja za bezbednost države Srbije, napominjući da je od velikog značaja dobra saradnja sa zadružnim savezima i zadrugama. Božić je zaključio da je cilj da se subvencijama,\npodsticajima iz domaćih i inostranih fondova ojača egzistencija srpskog seljaka u ruralnim sredinama, da ljudi ostanu na svojim vekovnim ognjištima, da se izgrade mini pogoni za preradu poljoprivrednih proizvoda, a kvalitetni finalni proizvodi pronađu put do evropskog tržišta. Potrebna je saradnja sa lokalnim samoupravama, da bi se izgradila infrastruktura u ruralnim područjima, što je uslov za razvoj srpskog sela i stvaranje povoljnog privrednog ambijenta, čulo se ovom prilikom.\nObraćajući se prisutnima, predsednik Zadružnog saveza Srbije Nikola Mihailović, naglasio je značaj formiranja zadruga za svako selo u Srbiji i kao pozitivan primer istakao zadrugu u Azanji, koja je uprkos svim problemima tokom svog dugogodišnjeg postojanja, opstala 125 godina. On je informisao prisutne o broju novoosnovanih zadruga u Srbiji u okviru projekta„500 zadruga 500 sela“, napominjući da je država prepoznala značaj zadrugarstva, a ministar Milan Krkobabić sa svojim timom, Srpskom akademijom nauka i Zadružnim savezom Srbije, pokrenuo srpsko selo kome zbog negativnog nataliteta i migracija stanovništva preti nestajanje.\nU selu Gračac nadomak Vrnjačke Banje na Veliku Gospojinu, državna komisija za ocenu kvaliteta rakije vršila je degustaciju i bodovanje takmičarskih rakija, a održan je i okrugli sto o inicijativi za uspostavljanje organizovane proizvodnje i prodaje rakije šljivovice bazirane na autohtonim sortama Zapadne Srbije. Pobednicima Smotre šljivovih rakija „Gračačka kapljica 2019“ priznanja i nagrade uručio je Nikola Mihailović, koji je i ovom prilikom upoznao prisutne sa zajedničkim aktivnostima države i zadružnih saveza na obnovi zadrugarstva, koje u Srbiji ima dugu tradiciju. On je uputio poziv poljoprivrednim proizvođačima sa ovog područja da formiraju zadruge, imajući u vidu prednosti udruživanja i raspoložive prirodne potencijale za razvoj poljoprivredne proizvodnje.\nMeđunarodni poljoprivredni sajam u Gradačcu u BiH, krajem prošlog meseca, bio je prilika za susrete i razmenu iskustava sa kolegama iz zadružnih saveza Republike Srpske i BiH i upoznavanje sa tradicionalnim proizvodima sa ovog područja, od kojih je kao i prethodnih godina dominirala šljiva. Državni sekretar u\nMinistarstvu poljoprivrede Darko Božić i predsednik Zadružnog saveza Srbije Nikola Mihailović sa saradnicima, posle obilaska sajamske manifestacije razgovarali su sa predsednicima zadružnih saveza Republike Srpske Rajkom Kulagom i BiH Slavkom Dobrilovićem. Na sastanku je bilo reči o mogućnostima unapređenja zadrugarstva i međusobnog povezivanja u cilju uspostavljanja i jačanja saradnje na prevazilaženju problema koji su prisutni u\nruralnim područjima. Imajući u vidu da je projekat „500 zadruga 500 sela“ dao više nego očekivane rezultate, zadružni savezi RS i BiH pripremili su Strategiju razvoja zadrugarstva, koja bi trebalo da pokrene formiranje i oživljavanje poljoprivrednih zadruga, a samim tim i razvoj ruralnih sredina. Ovom prilikom dogovorene su aktivnosti na jačanju regionalne saradnje, pre svega zajednički projekti koji će doprineti promovisanju zadrugarstva i stvaranju povoljnog ambijenta za razvoj poljoprivrede, prevashodno stočarstva u brdsko planinskim područjima.\nOvom prilikom državni sekretar u Ministarstvu poljoprivrede Darko Božić naglasio je značaj promovisanja proizvoda sa zaštićenim geografskim poreklom i\nda je selo moguće sačuvati jačanjem malih proizvođača u ruralnim sredinama. Zaključak je da nema jakog sela bez jake zadruge, a predsednik Zadružnog saveza Srbije Nikola Mihailović posebno je ukazao na značaj formiranja složenih zadruga, kako bi proizvođači sa svojim brendiranim proizvodima postali interesantni po kvalitetu i količini regionalnom i evropskom tržištu.\nZadružni savez Srbije, učestvuje u mnogim humanitarnim akcijama, koje su prevashodno usmerene na pomoć ljudima koji žive u ruralnim područjima i\nkojima je poljoprivreda jedini izvor prihoda. Nedavno je Zadružni savez Srbije pritekao u pomoć Vukici Milosavljević iz sela Kašalj na planini Rogozna kod Novog Pazara, koja je posle udara groma izgubila sve što je imala, a od čega je mogla da živi - dve krave i bika. U dogovoru I saradnji sa ministrom Krkobabićem, zaduženim za regionalni razvoj, prikupljena su sredstva i ova vredna i hrabra žena dobiće kravu i tele.\nU saradnji sa opštinom Kosjerić i ZZ Brajkovići, Zadružni savez Srbije je učestvovao u kupovini traktora za Đorđa Savića najmlađeg člana ove zadruge, koji\nje tek napunio 18 godina. Za razliku od svojih vršnjaka, Đorđe već obrađuje par hektara zemlje na primitivan način i uz mnogo fizičkog rada, kako bi obezbedio egzistenciju svojoj porodici, koja se našla u teškoj situaciji. Imajući u vidu da je poljoprivreda jedini izvor prihoda za ovo domaćinstvo, za Đorđa, njegovog gluvonemog oca, dva mlađa brata i baku, traktor je poklon od neprocenjive vrednosti, kako bi obezbedili sredstava za egzistenciju i\nCilj je da se život u srpskim selima ne ugasi, a stanovnicima udaljenih i opustelih sela, pokaže da nisu sami i da mogu u svakom trenutku da se oslone na Zadružni savez Srbije i zadrugare, koji su važan pokretač preporoda srpskog sela, ističe predsednik Zadružnog saveza Srbije Nikola Mihailović.\nPrvi put - Međunarodni poljoprivredni sajam onlajn\nMogu li zadruge da sačuvaju selo?\tŽenska zadruga u Pirotu! Ovo su rezultati!\njan 05, 2018 105786 Teška\ndec 20, 2017 73820 Hortikultura\nmar 21, 2018 57194 Šumarstvo\napr 20, 2018 54999 Ovčarstvo\nfeb 17, 2020 36745 Laka\njan 02, 2019 30159 Hortikultura\nnov 06, 2018 28937 Sitne životinje\nnov 17, 2017 22928 Pčelarstvo


Srbi i Grci zajedno na sajmu Expo 2016. u Kavali\nM. K.\t 13. oktobra 2016. 10:07\nNa međunarodnom privrednom sajmu EXPO 2016 u grčkom gradu Kavali koji je držan od 7. do12. oktobra, veliko interesovanje privrednika izazvao je nastup Grčko – srpske privredne komore.\nŠtand na kome su predstavljeni proizvodi 30 firmi iz Jablaničkog i Pčinjskog okruga za sedam dana posetilo je oko 8.000 stanovnika kavlaske oblasti i privrednika balkanskih zemalja.\nPotpredsednik Grčko – srpske privredne komore Goran Jović izjavio je Tanjugu da su Grci pokazali najveće interesovanje za naš nameštaj, proizvode od drveta i prehrambene artikle.\n“Grci su najviše zainteresovan i za hranu i to nam je prioritet da u narednom periodu sklapamo te dogovore. Tokom sezone ovde u Kavali i na Tasosu se turistima dnevno servira oko 150.000 obroka i tu vidimo šansu. Aktuelno je da mnogi Grci koji su učestvovali na sajmu žele da svoje proizvodne kapacitete izmeste van Grčke i mislim da tu imamo šansu jer bi iz Srbije mogli bez carine da izvoze u Rusiju , Belorusiju i Kazahstan”, ocenjuje potpredsednik Grčko – srpske komore i predsednik Regionalne privredne komore Leskovac Goran Jović.\nZa godinu i po dana koliko postoji Grčko – srpska privredna komora oko 800 firmi iz Grčke i 200 iz Srbije učlanjeno je u to udruženje u Solunu i ispostavama u Leskovcu i Beogradu.\nNajveće interesovanje za saradnju pokazali su Grci koji su pre dve i po decenije studirali u bivšoj Jugoslaviji.\n“Komora Leskovac, pa zatim komora Kavala, pa imamo sad i Grčko -srpsku komoru i evo već šest godina radimo zajedno. Mislim da možemo zajedno da uradimo sve ali malo nam je problem zbog krize u Grčkoj”, objasnjava predsednik Privredne komore Kavala Angelos Tsatsouluis, inače beogradski student.\nPosetioci sajma su najviše želeli da probaju leskovački ajvar, džem od šljiva i šipuraka i srpsku šljivovicu.\n“Ja uvek dođem kada je sajam jer tada jedino mogu da kupim ajvar. Volim ajvar jer sam studirao u Srbiji i tada sam probao ajvar i vinjak. Sve je dobro”, kaže Aleksis iz Kavale.\nNa međunarodnom sajmu Expo 2016 u Kavali učestvovalo je 135 preduzeća sa Kipra iz Bugarske, Moldavije, Rumunije, Norveške, Grčke i Srbije.\nZajednički nastup grčkih i srpskih privrednika organizovali su Grčko -srpska privredna komora, Regionalna privredna komora Leskovac i Privredna komora Srbije.


OSVEŠTAN SPOMEN-HRAM ZA VJEČNI NEZABORAV JOŠANIČKIH MUČENIKA | SRNA\nFOČA, 25. SEPTEMBRA /SRNA/ - Njegovo visokopreosveštenstvo mitropolit dabrobosanski Hrizostom osveštao je u Gornjoj Jošanici kod Foče spomen-crkvu Svetih Ćirila i Metodija, sagrađenu u znak sjećanja na 56 mještana ubijenih na kućnom pragu na Nikoljdan 1992. godine, kao i svim stradalim ovog kraja u odbrambeno-otadžbinskom ratu.\n"Priložnika je bilo gotovo sa svih kontinenata, od daleke Australije, Amerike, zapadne Evrope, preko institucija, dobročinitelja i naravno potomaka žrtava zločina u Jošanici. Zahvalnost svima, a žrtvama vječni nezaborav", rekao je član Odbora za izgradnju Vaso Blagojević.\n"Opština je pomogla koliko je bila u mogućnosti. Pomogli smo parterno uređenje, parkiralište, nasuli dio puteva. Dio puta je ranije asfaltiran, a ja obećavam da ćemo kompletnu putnu komunikaciju prema Gornjoj Jošanici asfaltirati u narednom periodu uz pomoć Vlade Srpske, kako bi ovdje mogla da se obavljaju i krštenja i vjenčanja i okupljanja vjernog naroda, jer ovom mjestu dugujemo mnogo", rekao je Vukadinović.\nNi nakon tri decenije za ovo najmasovnije stradanje srpskih civila u Gornjem Podrinju niko ne odgovara, iako su nalogodavci i vinovnici "nikoljdanskog masakra" poznati svim istražnim organima BiH, tužilaštvu i sudstvu.\n"Bojimo se da čekaju da vrijeme učini svoje, da biološki nestanu i počinioci i svjedoci, kako bi Jošanica bila još jedan primjer nekažnjenog zločina kao što su svi zločini na teritoriji BiH gdje su žrtve Srbi", navela je Filipovićeva.\n"Čekamo ovozemaljsku pravdu za počinioce strašnog zločina u Jošanici", poručila je Lalovićeva.\n"Postradala mi je ovdje rodbina, ni kriva ni dužna, zločinci nisu gledali ni šta je mlado ni staro, pobili su sve što stigli, sela zatrli", rekao je Višnjić.\n"Insistiramo da budu privedeni pravdu oni koji su počinili ovaj zločin u Jošanici", rekao je Tomić.


Popović (DSS): Rušenje zida u Kosovskoj Mitorivici - ponižavajući potez vlasti\nPopović (DSS): Rušenje zida u Kosovskoj Mitorivici – ponižavajući potez vlasti\nBeta 4. februara 2017. 15:05\nPredsednički kandidat Demokratske stranke Srbije (DSS) Aleksandar Popović ocenio je danas da je jedina korist za srpski narod od rušenja zida u Kosovskoj Mitrovici to što se sa njim ruši i „mit o tome da aktuelna vlast vodi politiku koja je u interesu Srbije i srpskog naroda“.\n„Pogubne posledice politike kojom se sve podredjuje nastavku evrointegracija su takve da je poslednji čas da se ona temeljno promeni. Očigledna pristrasnost Evropske unije i njeno otvoreno zalaganje na zaokruživanju kosovske državnosti diskvalifikuje je kao medijatora daljih razgovora o rešavanju problema Kosova i Metohije“, naveo je Popović, a saopštila DSS.\nOn je rekao da Briselski razgovori moraju da se prekinu i zamene razgovorima pod okriljem Saveta bezbednosti UN, po principu „ništa nije dogovoreno dok sve nije dogovoreno“, uključujući budući status Kosova i Metohije.\nGradonačelnik Severne Kosovske Mitrovice Goran Rakić najavio je ranije danas da će početi ogradjivanje prostora ispred mosta preko Ibra, a tamošnji zid će najverovatnije sutra biti srušen.\nDirektor Kancelarije Vlade Srbije za Kosovo i Metohiju Marko Djurić izjavio je jutros da su predstavnici Srpske liste prošle noći postigli dogovor s predstavnicima vlasti u Prištini o uredjenju prostora oko mosta na Ibru koji teče izmedju severnog i južnog dela Kosovske Mitrovice.


STRIPTIZ - Karike.com blogovi\nPetak, 07. Novembar 2008 Vreme 00:31.\nRoditelji učenika u školi Zalaegerszeg u zapadnoj Mađarskoj besni su nakon što\nsu otkrili da je jedna od profesorki koja predaje njihovoj deci izvela striptiz na\nzabavi. Tinejdžeri stari 15 godina tako su prisustvovali nesvakidašnjem prizoru,\ngledajući kako se profesorka zanosno niše pred njihovim klupama. Zaustavljena\nje pred sami kraj "nastupa" kada je, na žalost okupljenih, druga profesorika\nodlučila da pokrije njeno skoro pa sasvim obnaženo telo. Ipak, celi događaj\nsnimio je mobilnim jedan od učenika.\ndao bog vise ovakvih profesorki....jer ove sto su kao normalne,dosada su postigle vidim veliki uspeh.......od 90. na ovamo vidim svaka generacija dece je sve uzornija,pametnija i normalnija......\n#3, 07.11.2008 - 11:50\neh, te Mađarice...hahahaha...:-))))\n#2, 07.11.2008 - 10:17\nocigledno je promasila profesiju:)))\n#1, 07.11.2008 - 02:56